HASiL Sedia Berbincang bagi Mengelakkan Cukai Tertunggak

Cukai Pendapatan Instrumen Kelangsungan Negara

Begitu pantas masa berlalu. Kini kita sudah pun masuk ke suku yang ke-4 tahun 2022. Tanpa disedari, sudah hampir tiga tahun seluruh dunia termasuklah negara kita berperang dengan virus COVID-19 yang menyaksikan kecelaruan dalam sistem sosio-ekonomi. Namun kini, Malaysia kembali bangkit menjana semula kemakmuran negara setelah turut terkesan dengan serangan COVID-19. Rakyat Malaysia juga pada masa ini rancak mengatur kembali kedudukan kewangan masing-masing setelah beberapa pakej rangsangan ekonomi yang diberikan oleh pihak kerajaan seperti moratorium dan pengeluaran khas dana dari Kumpulan Wang Simpanan Pekerja (KWSP) berakhir.

Di sebalik mengatur kedudukan kewangan tersebut, mungkin ada di antara kita yang terlupa serta mengabaikan tanggungjawab membayar cukai yang sepatutnya dilaksanakan kepada Lembaga Hasil Dalam Negeri Malaysia (HASiL). Perlu diakui hakikatnya bahawa dalam Pembentangan Bajet 2022 kerajaan juga telah memperuntukkan sejumlah RM8.2 bilion untuk manfaat 9.6 juta orang di bawah Bantuan Keluarga Malaysia (BKM). Amaun bayaran tunai BKM ini termasuk dalam pelbagai pakej subsidi Kerajaan yang berjumlah RM77.3 bilion bagi tahun 2022 sekali gus direkodkan sebagai peruntukan subsidi yang terbesar dalam sejarah negara.

Begitu juga dengan bermacam-macam lagi inisiatif yang dilancarkan oleh kerajaan bagi memacu pertumbuhan ekonomi negara seperti Inisiatif Jamin Kerja Keluarga Malaysia dan Inisiatif Semarak Niaga Keluarga Malaysia yang diyakini mampu memberikan peluang pekerjaan kepada rakyat untuk kelangsungan hidup dalam era pasca pandemik COVID-19. Segala peruntukan ini bukan diperolehi dengan mudah umpama yang bulat datang bergolek dan yang pipih datang melayang, sebaliknya sebahagiannya adalah dari hasil kutipan cukai negara. Hal ini bermakna hasil cukai negara terbukti mempunyai peranan yang amat penting untuk memastikan segala bantuan dapat disalurkan dengan kadar segera kepada segenap lapisan masyarakat yang terjejas demi kesejahteraan mereka.

Gagal Lapor/Bayar Cukai Faktor Tunggakan Cukai Meningkat

Akta Cukai Pendapatan 1967 (ACP 1967) jelas memperuntukkan kewajipan pembayar cukai yang terdiri daripada individu, syarikat dan juga mana-mana pertubuhan untuk mengemukakan Borang Nyata Cukai kepada HASiL pada setiap tahun. Kegagalan pembayar cukai mematuhi peruntukan ACP 1967 ini boleh menyebabkan penalti dikenakan yang turut bermaksud amaun cukai yang kena dibayar kepada Kerajaan menjadi lebih tinggi kerana adanya penalti. Sudah tentu kita sebagai pembayar cukai yang berhemah tidak mahu membayar cukai lebih dari sepatutnya yang dikenakan bukan?

Isu tunggakan cukai pula wujud apabila kita gagal membayar kepada HASiL amaun cukai yang dikenakan terhadap kita dalam tempoh yang sepatutnya. Seperti yang ditetapkan oleh undang-undang, bagi individu yang tidak mempunyai punca pendapatan perniagaan atau yang makan gaji sahaja, mereka perlu melunaskan cukai tahunan mereka selewat-lewatnya pada 30 April setiap tahun. Manakala bagi individu yang berniaga, mereka dikehendaki menjelaskan semua amaun cukai tahunan mereka selewat-lewatnya pada 30 Jun setiap tahun. Sementara itu, bagi syarikat, mereka wajib membayar semua amaun cukai mereka dalam tempoh tujuh (7) bulan selepas tarikh tutup tempoh perakaunan syarikat.

Sekiranya pembayar cukai mengabaikan bayaran cukai ini, maka mereka berkemungkinan akan berhadapan dengan tindakan-tindakan selanjutnya oleh HASiL bagi tujuan pemungutan. Berdasarkan Rangka Kerja Pungutan Cukai 2021 yang dikemaskini pada 3 Februari 2021, HASiL menyatakan bahawa pembayar cukai boleh dikenakan tindakan-tindakan seperti yang berikut sekiranya mereka mempunyai isu tunggakan cukai yang menjadi hutang kepada kerajaan sekiranya tidak diselesaikan:

Sehingga 31 Julai 2022 sahaja seramai 186,346 individu termasuk pengarah syarikat dengan jumlah amaun tunggakan cukai berjumlah RM 12.9 billion telah dikenakan tindakan sekatan perjalanan berikutan kegagalan mereka menjelaskan tunggakan cukai kepada kerajaan. Melihat kepada jumlah tunggakan cukai ini jika ia tidak ditangani sebaik-baiknya oleh HASiL secara tidak langsung ia akan menjejaskan kutipan cukai langsung negara dan berkemungkinan merencatkan program-program pembangunan yang telah direncanakan oleh kerajaan pada masa hadapan. Oleh yang demikian tindakan penguatkuasaan yang telah dilaksanakan oleh HASiL kepada golongan-golongan ini merupakan sebagai salah sebuah bentuk keadilan kepada pembayar cukai yang patuh kepada undang-undang percukaian demi kesejahteraan serta kemakmuran Keluarga Malaysia seluruhnya.

Bak kata pepatah “di mana ada kemahuan, di situ ada jalan” yakni setiap masalah yang timbul pasti ada jalan penyelesaiannya, apa yang penting adalah cara kita menghadapi masalah tersebut dan menanganinya dengan rasional. Tegasnya, jangan sesekali lari dari masalah kerana ia pasti akan terus menghantui hidup kita. Pepatah ini juga terpakai bagi pembayar cukai yang mempunyai isu tunggakan cukai kepada negara. HASiL merupakan sebuah agensi pentadbir cukai langsung negara yang sentiasa terbuka untuk mengadakan perbincangan serta rundingan sekiranya pembayar cukai mempunyai masalah bagi menyelesaikan tunggakan cukai mereka. Peruntukan undang-undang juga memberi ruang kepada pembayar cukai untuk membayar cukai atau baki cukai secara ansuran. Sekiranya cukai kena dibayar layak dikenakan kenaikan cukai di bawah seksyen 103 ACP, ansuran yang dibenarkan adalah termasuk kenaikan cukai tersebut.

Antara bukti HASiL amat prihatin kepada situasi pembayar cukai yang mengalami masalah kewangan adalah menerusi Kenyataan Media HASiL bertarikh 3 Jun 2021, apabila HASiL telah menawarkan kelonggaran pembayaran cukai dan penalti khusus untuk pembayar cukai yang terjejas akibat pandemik COVID-19. Kelonggaran itu bertujuan untuk meringankan beban pembayar cukai dalam menyelesaikan cukai tertunggak dan penalti cukai mereka. Ini selari dengan objektif utama piagam HASiL iaitu “Memberikan Perkhidmatan Terbaik Kepada Pelanggan” selain memaparkan peranan HASiL sebenarnya adalah sebagai pemudah cara pematuhan atau facilitator of compliance yang memudahkan urusan percukaian rakyat Malaysia.

Bagi pembayar cukai yang ingin memohon bayaran tunggakan cukai atau baki cukai secara ansuran mereka terlebih dahulu perlu mendapat kelulusan daripada HASiL. Bayaran ansuran cukai yang dimaksudkan ini bukanlah bermaksud pembayar cukai sewenang-wenangnya membuat bayaran sedikit demi sedikit berdasarkan kemahuan sendiri, namun kelulusan bayaran ansuran ini perlu memenuhi beberapa syarat yang dipersetujui. Tidak semua kes tunggakan cukai mempunyai merit kes yang sama, justeru permohonan bayaran ansuran ini mempunyai layanan yang berbeza bergantung kepada kemampuan serta kedudukan kewangan pembayar cukai.

Pembayar cukai boleh membuat permohonan ansuran ini secara terus dengan Cawangan HASiL yang mengendalikan fail cukai mereka. Dokumen-dokumen seperti penyata aliran tunai bulanan, penyata bank beberapa bulan terkini, senarai komitmen bulanan dan bilangan ansuran yang ingin dicadangkan merupakan antara dokumen yang diperlukan oleh pihak HASiL dalam memproses permohonan bayaran ansuran pembayar cukai.

Selain itu, rayuan terhadap kenaikan cukai juga boleh dibuat namun rayuan tersebut haruslah mempunyai asas yang munasabah bagi pihak HASiL membuat keputusan yang terbaik bagi kedua-dua pihak. HASiL sememangnya mengalu-alukan sebarang rundingan daripada pihak pembayar cukai demi memudahkan pematuhan serta pembayaran cukai kepada kerajaan. HASiL sebenarnya amat menghargai para pembayar cukai yang mempunyai masalah untuk duduk bersama-sama berbincang bagi mencari jalan penyelesaian yang terbaik daripada sikap mengabaikan serta melarikan diri dari melaksanakan tanggungjawab membayar cukai.

Tunggakan cukai merupakan isu yang seringkali membelenggu pembayar cukai sekiranya mereka culas serta mengabaikan tanggungjawab mereka kepada kerajaan. Sikap bertangguh serta tidak ambil peduli oleh sesetengah pembayar cukai akan mengakibatkan mereka berhadapan dengan tindakan susulan pemungutan oleh HASiL. Bagi mengurangkan kes tunggakan cukai ini, pembayar cukai disarankan untuk berhubung dengan HASiL bagi mendapatkan khidmat perundingan percukaian secara percuma di samping HASiL juga terbuka dalam setiap apa jua rundingan cukai demi kepentingan kedua-dua pihak. Jadilah seorang pembayar cukai yang patuh yang menyumbang kepada pendapatan negara kerana setiap sen cukai yang disumbangkan adalah bertujuan bagi membantu pihak kerajaan menyediakan pelbagai kemudahan serta kebajikan agar rakyat dapat merasai nikmat kesejahteraan serta kemakmuran hidup di Malaysia. Terima kasih pembayar cukai! Andalah Wira Negara!


Pelestarian Bahasa Kebangsaan Melalui Pusat Rujukan Persuratan Melayu

Untuk mendapatkan maklumat terkini, ikuti kami melalui Telegram

Penubuhan Dewan Bahasa dan Pustaka (DBP) pada tahun 1956 dengan nama Balai Pustaka, dan dinaiktarafkan sebagai badan berkanun di bawah Ordinan Dewan Bahasa dan Pustaka 1959 telah memberikan kuasa autonomi kepada organisasi ini untuk menggubal dasar, menyusun program dan kegiatan penerbitan sesuai dengan matlamat penubuhannya.

Matlamat penubuhan DBP ini seperti yang dijelaskan oleh Dr. Hazami Jahari, Pengarah Jabatan Dasar dan Penyelidikan, DBP, dalam Wacana Bahasa Institut Aminuddin Baki (AIB) Cawangan Sarawak, yang bertemakan “Jendela DBP: PRPM Enjin Carian Bahasa Bertaraf Dunia” adalah untuk membina dan memperkaya bahasa kebangsaan dalam semua bidang termasuk sains dan teknologi, memperkembangkan bakat sastera, khususnya dalam bahasa kebangsaan, dan mencetak atau menerbitkan atau membantu dalam percetakan atau penerbitan buku, majalah, risalah dan lain-lain bentuk kesusasteraan dalam bahasa kebangsaan dan bahasa-bahasa lain.

Selain itu, matlamat penubuhan DBP juga adalah untuk membakukan ejaan dan sebutan, dan membentuk istilah yang sesuai dalam bahasa kebangsaan, menggalakkan penggunaan bahasa kebangsaan yang betul, dan menggalakkan penggunaan bahasa kebangsaan supaya dapat digunakan secara meluas bagi segala maksud mengikut undang-undang yang sedang berkuat kuasa.

Bagi memenuhi matlamat murni tersebut, pihak pengurusan DBP telah pun menyediakan Pelan Strategik DBP 2021 – 2025 dengan tiga teras strategiknya, iaitu Bahasa Melayu Bahasa Ekonomi, Bahasa Melayu Bahasa Negara dan Bahasa Melayu Bahasa Ilmu.

Menurut beliau lagi, dengan adanya pengukuhan dasar melalui Perkara 152: Bahasa Kebangsaan, Surat Pekeliling Am, Pekeliling Perkhidmatan dan sebagainya, aktiviti pengembangan bahasa dan sastera dapat terus dilaksanakan dalam kegiatan pengembangan seperti Anugerah Sastera Negara, Hadiah Sastera Perdana Malaysia, Canai Bahasa dan Sastera, Bulan Bahasa Kebangsaan, Dekad Bahasa Kebangsaan dan sebagainya.

Selain itu, portal rujukan juga telah disediakan oleh DBP, iaitu Pusat Rujukan persuratan Melayu (PRPM), dalam usaha membantu pengguna bahasa membuat rujukan mengenai sesuatu kata atau istilah dengan lebih pantas. Menurut Dr. Rusmadi Baharudin, Ketua Bahagian Perkamusan, DBP, portal ini mula dapat diakses oleh pelayar pada tahun 2009 dan menduduki tempat kedua popular daripada 10 portal perkhidmatan kerajaan yang direkodkan dalam kajian MAMPU pada tahun 2013. Portal yang bersifat enjin carian ini memaparkan maklumat yang telah distrukturkan mengikut domain tertentu seperti kamus, istilah, ensiklopedia, majalah, buku, majalah dan sebagainya.

Menurut beliau, dua buah kamus ekabahasa yang dimasukkan ke dalam portal PRPM pula ialah Kamus Dewan Edisi Keempat dan Kamus Pelajar sebagai sumber rujukan utama. Di samping itu, kamus dwibahasa, kamus istilah, ensiklopedia dan sebagainya menjadi kandungan portal ini untuk dirujuk oleh pengguna. Jumlah entri kamus yang tersedia di dalam portal ini adalah sebanyak 513 795 kata, jumlah entri istilah bahasa Melayu 524 467 kata dan jumlah entri istilah MABBIM sebanyak 162 490 kata dimasukkan untuk dirujuk pengguna.

Pengguna juga boleh mendapat maklumat mengenai sesuatu kata daripada Pangkalan Data Korpus, Khidmat Nasihat DBP dan Gerbang Kata DBP apabila melayari portal PRPM ini. Sehingga 17 Februari 2022, sebanyak 125 846 476 jumlah kata terakam dalam Pangkalan Data Korpus DBP. Pengguna bahasa, peminat atau pengkaji bahasa juga boleh menyumbangkan kata yang belum terakam dalam pangkalan ini melalui medan Saran Kata di Gerbang Kata DBP.

Kata-kata tersebut akan dicalonkan sebagai kata masukan kamus terbitan DBP sekiranya mengikut Sistem Ejaan Rumi Baharu Bahasa Melayu dan analisis makna dan kekerapan penggunaan kata yang ditetapkan. Dengan kata lain, masyarakat juga berpeluang bersama-sama membantu DBP melestarikan penggunaan bahasa kebangsaan sederap langkah mengikut peralihan zaman dengan hanya menggunakan hujung jari dalam melayari portal yang disediakan DBP ini.

PRPM kini menjadi sumur takungan kata khususnya dalam bahasa Melayu, iaitu bahasa kebangsaan negara ini yang boleh dimanfaatkan oleh pengguna di mana-mana sahaja mereka berada. Sehubungan dengan itu, rakyat negara ini perlu segera memupuk semula sikap cinta akan bahasa Melayu walaupun ada dalam kalangan mereka kini telah menguasai lebih daripada tiga bahasa dunia. “Cintailah Bahasa Kita. Bahasa Jiwa Bangsa”.


Aktiviti dan Laluan Perdagangan Barter Labuan akan Beroperasi Semula


INSKEN Berjaya Tingkatkan Hasil Jualan 56 Usahawan di Sarawak

Ketua Pegawai Eksekutif INSKEN, Muhd Firdaus Azharuddin menyatakan bahawa kejayaan terbaharu itu melibatkan seramai 56 usahawan daripada dua industri iaitu kafe dan restoran serta jualan pasar raya (makanan & minuman). Tambah beliau, program tersebut juga berjaya mencapai objektif ditetapkan apabila lebih separuh daripada jumlah peserta program dapat meningkatkan hasil jualan perniagaan di antara 20 peratus hingga melebihi 100 peratus. “Pada masa sama, sebanyak 15 pekerjaan baharu dicipta dalam tempoh empat bulan program tersebut dijalankan yang merupakan inisiatif secara komprehensif hasil kolaborasi strategik bersama Amanah Ikhtiar Malaysia (AIM). “Program IBBC ini dilengkapi dengan aspek latihan dan bimbingan secara holistik. Peserta dipantau bagi memastikan skala serta kemahiran perniagaan dapat ditingkatkan untuk berdepan pelbagai cabaran mendatang.”


Import Minyak Sawit India dari Malaysia Melonjak 21%


Pengeluaran Getah Asli Malaysia Turun 3.8% pada Ogos

Bagi tahun ke tahun, pengeluaran getah asli merosot sebanyak 15.2% berbanding 42 942 tan pada Ogos tahun lepas. “Pengeluaran getah asli pada Ogos 2022 untuk Malaysia disumbangkan terutamanya oleh sektor pekebun kecil (87.5%) berbanding sektor estet (12.5%).“


CAMPUS BREW Bakal Lahirkan Usahawan Kopi

Sintok – Inkubator Campus Brew melatih pelajar Universiti Utara Malaysia (UUM) menjalankan perniagaan dalam bidang makanan dan minuman (F&B) berasaskan kopi sekali gus melahirkan usahawan kopi yang berilmu dan kompetitif. Naib Canselor UUM, Prof. Dr. Haim Hilman Abdullah menyatakan bahawa projek inkubator anjuran bersama Institut Pembangunan Keusahawanan dan Koperasi (CEDI), dan Jabatan Strategik dan Pembangunan Perniagaan (BSD) ini memberi peluang kepada mahasiswa merasai dunia sebenar perniagaan dengan menjual kopi.

Tambah beliau, inkubator ini mendapat bimbingan dari CEDI dan syarikat kopi He & She selari dengan aspirasi Kementerian Pengajian Tinggi (KPT) yang menyasarkan penglibatan pelajar dalam aktiviti perniagaan semasa dalam pengajian sebanyak 19% dan 6% graduan menceburi bidang keusahawanan sebagai kerjaya pilihan pada tahun 2022.  “Masa depan anak-anak bergantung dengan apa yang kita corakkan jadi usahawan kopi bukan sekadar jual kopi malah dilengkapkan dengan pelbagai kemahiran dan mengasah kebolehan dalam membentuk minda bercirikan keusahawanan dalam kalangan pelajar. “Beribu jenama kopi yang ada di pasaran tetapi kita mahu jadi jenama yang disebut-sebut orang, akan jadi jenama besar untuk menghasilkan usahawan kopi yang berjaya dalam kalangan pelajar justeru berilah perkhidmatan terbaik kepada semua pelanggan, layanan sepenuh hati dan berkualiti supaya dapat menarik pelanggan.”

Beliau turut menyatakan bahawa Anjung Tamu telah dipilih untuk dijadikan pusat keusahawanan Inkubator Campus Brew sebagai usaha membangunkan pelajar menjadi usahawan kopi demi memartabatkan agenda pembangunan keusahawanan. Malah, beliau turut  berharap perjuangan jihad ekonomi mesti diteruskan dan peranan ini haruslah dipikul oleh graduan bagi memastikan ekonomi masyarakat kukuh dan berdaya saing. Dalam masa yang sama mahasiswa sebagai generasi berani, dinamik dan kalis cabaran perlu berani bangkit dan berdiri sendiri serta membantu membangunkan ekonomi.

Sementara itu, Pengarah Eksekutif CEDI UUM, Prof. Madya Dr. Jauriyah Shamsuddin menyatakan pengangguran dalam kalangan graduan meningkat berikutan keadaan ekonomi yang kurang memberangsangkan terutamanya ketika pandemik COVID-19. Pengangguran mencecah 768 700 orang atau 4.8% berdasarkan laporan perangkaan terkini tahun 2021 oleh Jabatan Perangkaan Malaysia, dan lebih 4000 syarikat gulung tikar di Malaysia. “Keadaan ini amat meresahkan kerana dunia hari ini menghadapi krisis ekonomi kritikal. Menyedari hakikat ini, CEDI merancakkan aktiviti keusahawanan sebagai solusi agar graduan dapat mencipta kerjaya setelah menamatkan pengajian kelak.“

Jelasnya, inkubator perniagaan merupakan organisasi yang menyediakan persekitaran positif untuk menyokong pembangunan usahaniaga dan syarikat baharu. Untuk tujuan ini, inkubator perniagaan menyediakan ruang untuk operasi pejabat, khidmat nasihat perniagaan dan hubungan rangkaian antara firma penyewa, pembekal dan pelanggan yang berpotensi. “Dengan adanya Program Inkubator ‘Campus Brew’ ini yang  berkonsepkan inkubator perniagaan kopi di UUM menyediakan prasarana inkubator bagi pelajar UUM sepenuh masa sebagai inkubatee dalam menguruskan perniagaan dan mendapat bimbingan daripada syarikat pemain kopi industri yang bertindak sebagai mentor industri dalam membimbing perniagaan pelajar.”

Ong Soon Lee, Pelajar Sarjana Muda Pengurusan Pelancongan menyatakan bahawa inkubator ini menyediakan ilmu dan pengalaman berharga kerana 20 peserta akan menjalani latihan daripada krew bertauliah, He & She selama dua bulan. “Penglibatan peserta dalam program ini adalah secara sukarela dan saya sangat teruja dapat menyertainya dan berjanji akan memberikan komitmen tinggi pada masa sama tidak mengabaikan pelajaran.”

Setiap peserta akan menerima sijil akreditasi selepas menamatkan tempoh inkubator selama setahun.


Dana Permodalan Semula PKS dilancarkan

Untuk mendapatkan maklumat terkini, ikuti kami melalui Telegram


Kenaikan OPR Tidak Halang Orang Ramai Membeli Rumah


Potensi Besar Industri Francais Tempatan

Arau – Duli Yang Teramat Mulia Tuanku Raja Puan Muda Perlis, Tuanku Hajah Lailatul Shahreen Akashah Khalil percaya bahawa masyarakat tempatan mampu terus memainkan peranan yang amat signifikan dalam membantu memastikan kestabilan sosioekonomi negara menerusi spektrum industri francais.

Baginda bertitah selepas berkenan menandatangani sijil-sijil ucapan penghargaan kepada panelis serta urusetia yang terlibat dalam Webinar Yayasan Tuanku Fauziah (YTF) ‘Women In Search of Excellence (WISE)’ Siri Ke-13 bertajuk “Pendaftaran dan Pembangunan Perniagaan Francais” anjuran Kementerian Perdagangan Dalam Negeri dan Hal Ehwal Pengguna (KPDNHEP).

Baginda bertitah bahawa ekosistem francais  amat dinamik, malah sering terdedah kepada perubahan lanskap ekonomi dan sosial global seperti perubahan mata wang asing, persaingan harga, perundangan dan lain-lain. Baginda juga bertitah negara kita telah melaksanakan pelbagai inisiatif untuk menambahbaik bidang francais tempatan bagi menjamin kelangsungan dan kestabilan perniagaan terutamanya pada waktu pandemik COVID-19. Usaha ini juga melibatkan sokongan oleh semua pihak termasuklah sektor awam dan swasta, serta mereka yang berkepentingan melalui strategI yang telah ditetapkan.

Sesuai dengan slogan “Perniagaan Francais Menjana Ekonomi”, “Memartabatkan Pembangunan Negara”, baginda menitahkan panel undangan program berkenaan yang terdiri daripada pemain industri telah berkongsi ilmu dan pandangan mengupas tentang isu terkini berkaitan perniagaan francais negara dan membicarakan usaha yang diambil dalam mendepani cabaran semasa. Mereka juga turut berkongsikan pengalaman dan peluang yang dapat dimanfaatkan oleh semua golongan masyarakat tempatan yang juga merupakan manifestasi yang realistik bahawa golongan masyarakat umum juga mampu untuk berjaya dalam sektor ini.

Perkembangan industri francais tempatan juga diselaraskan dengan pengukuhan pendaftaran serta peningkatan pematuhan terhadap industri ini di bawah Akta Francais 1998. Keadaan itu membolehkan sistem pendaftaran lebih sistematik dan memastikan industri francais beroperasi dalam persekitaran yang kondusif, cekap dan berkesan.

Duli Yang Teramat Mulia Tuanku Raja Puan Muda selaku Pengerusi YTF dan Duli Yang Teramat Mulia Tuanku Raja Muda Perlis, Tuanku Syed Faizuddin Putra Jamalullail sebagai Penasihat DiRaja amat bersukacita atas kerjasama serta komitmen yang tidak terhingga oleh semua yang terlibat khususnya kepada Ketua Setiausaha KPDNHEP Datuk Azman Mohd Yusof atas penglibatan dan komitmen dalam menjayakan penganjuran program webinar dengan kerjasama YTF tersebut.

Seminar Yayasan Tuanku Fauziah yang akan datang bertajuk: “Wanita Dalam Pembangunan Negara” bakal dianjurkan oleh Dewan Bahasa dan Pustaka (DBP) pada hari khamis yang akan datang ini iaitu 20 Oktober 2022 di Sanggar Tun Sri Lanang, Tingkat 31, Menara DBP Kuala Lumpur.


unifi eCommerce Hub Platform Digital Usahawan PMKS


Dagangan Malaysia Melonjak 31.4% Pada September 2022


Apakah Adverba?

Adverba ialah satu unsur dalam subgolongan kata prafrasa dan pascafrasa, iaitu sebahagian daripada kata tugas dalam bahasa Melayu. Istilah ini berasal daripada bahasa Inggeris, iaitu adverb. Dalam bahasa Inggeris, adverb menghuraikan kata kerja, kata adjektif dan kata adverb yang lain. Dalam bahasa Melayu pula, kata adverba sebagai kata keterangan menghuraikan Frasa Kerja (FK), Frasa Adjektif (FA) dan Frasa Sendi Nama (FS).

Konsep adverba dalam bahasa Melayu belum dikupas secara tuntas dan sering menimbulkan kekeliruan dalam kalangan pengguna bahasa Melayu. Hal ini berlaku kerana adverba bukan sahaja meliputi adverba jati, malah melibatkan golongan kata lain yang berfungsi sebagai adverba.

Adverba jati merupakan kata yang hanya menghuraikan Frasa Kerja, Frasa Adjektif dan Frasa Sendi Nama. Dalam bahasa Melayu, adverba sedemikian berkaitan dengan kekerapan atau cara melakukan sesuatu hal. Sila lihat contoh yang berikut:

Dalam kelompok ayat 1 di atas, terdapat contoh adverba jati seperti sering, kadang-kadang, kadangkala, jarang-jarang, sentiasa, selalu, nyaris-nyaris, saling dan kerap. Kata-kata adverba jati itu hanya berfungsi untuk menghuraikan contoh kata kerja (jatuh, membantu, bermuhasabah), contoh kata adjektif (sihat, prihatin, berani) dan contoh frasa sendi nama (ke bandar). Ertinya, adverba jati ialah adverba dari segi golongan kata dan fungsinya.

Selain kata adverba jati, terdapat juga golongan kata yang lain yang dapat berfungsi sebagai adverba. Contohnya ialah kata nama, kata kerja dan kata adjektif. Sila lihat contoh yang berikut:

Dalam ayat 2a, kata “esok” ialah frasa atau kata nama yang menjadi subjek ayat. Dalam ayat 2b, kata “esok” ialah penerang (KN) kepada inti frasa nama “pertandingan”. Dalam ayat 2c,  kata nama “esok” berfungsi sebagai adverba untuk menghuraikan frasa sendi nama “ke Kangar”.

Dalam ayat 3a, kata “kencang” ialah kata adjektif (penerang) yang menghuraikan inti frasa nama “angin”. Dalam ayat 3b, kata adjektif “kencang”  berfungsi sebagai adverba yang menghuraikan kata kerja “bertiup”.

Dalam ayat 4a, kata “bersendirian” ialah kata kerja yang berfungsi sebagai predikat utama ayat. Dalam ayat 4b pula, kata kerja “bersendirian” berfungsi sebagai adverba untuk menghuraikan kata kerja “duduk”.

Kata nama yang berkaitan dengan masa sering berfungsi sebagai adverba. Contohnya adalah seperti yang berikut:

esok                lusa                 tulat                 semalam

tadi                  kelmarin         kini                  dahulu

sekarang        kelak               nanti               kemudian

Kata yang berkaitan dengan cara melakukan sesuatu hal dan sering berfungsi sebagai adverba adalah seperti yang berikut:

serentak         sekali gus      begitu             begini

5a.  Hal demikian adalah salah.                (penerang)

5b.  Jangan bertindak demikian.               (adverba)

6a.  Tindakan serentak itu berjaya.           (adjektif)

6b.  Mereka sampai serentak.                    (adverba)

7a.  Kesan langsungnya jelas.                   (adjektif)

7b.  Dia terlibat secara langsung.             (adverba)

Sesetengah adverba boleh berada di hadapan atau di belakang kata yang dihuraikannya. Sila lihat contoh yang berikut:

Selain kata, ada juga frasa dan klausa yang dapat berfungsi seperti adverba. Hal sedemikian berkaitan (walaupun ada perbezaan) dengan adverbial dalam bahasa Inggeris. Sila lihat contoh yang berikut:

8c.  Dia membaca buku apabila (dia) ada masa lapang.

Dalam ayat 8a, kata nama “tadi” berfungsi sebagai adverba yang menghuraikan frasa kerja “membaca buku”. Dalam ayat 8b, frasa sendi nama “pada masa lapang” (kata sendi nama “pada” diikuti frasa nama “masa lapang”) menghuraikan frasa kerja “membaca buku”. Dalam ayat 8c, klausa keterangan waktu “apabila (dia) ada masa lapang” (kata hubung keterangan waktu “apabila” diikuti klausa “(dia) ada masa lapang”) juga menghuraikan frasa kerja “membaca buku”.


Bursa Malaysia Teruskan Kenaikan bagi Hari Keempat Berturut-turut

Untuk mendapatkan maklumat terkini, ikuti kami melalui Telegram


Ekonomi Digital Meningkatkan Taraf Hidup dan Kemakmuran Rakyat – Raja Muda Perlis

Kuala Lumpur – Ekonomi digital memainkan peranan penting untuk Malaysia memperoleh semula daya saingnya, dengan menyedari bahawa penggunaan teknologi dan inovasi akan menjadi teras untuk memacu pertumbuhan dalam semua sektor.

Penggunaan teknologi maju, terutamanya dalam Revolusi Perindustrian Keempat (IR 4.0), akan digalakkan dalam penjanaan ekonomi. Tenaga kerja dan kemahiran yang diperlukan untuk memacu ekonomi digital dan IR 4.0 akan dipertingkat, manakala penyelidikan, pembangunan, pengkomersialan dan inovasi akan terus diperkukuh.

Demikian titah ucapan Raja Muda Perlis, Duli Yang Teramat Mulia (DYTM) Tuanku Syed Faizuddin Putra Jamalullail ketika berkenan mencemar duli berangkat menyempurnakan perasmian majlis penutup program Innovate Tech Show dan Global Drone Conference & Exhibition 2022 yang diadakan di Pusat Pameran dan Konvensyen MATRADE Kuala Lumpur pada petang semalam. Program tersebut dianjurkan oleh Best Events Productions.

Melihat peri pentingnya teknologi dalam memacu ekonomi negara, titah baginda:

Malaysia seharusnya menguasai pendigitalan yang akan membawa bersama kepada peningkatan taraf hidup dan kemakmuran rakyat. Di bawah IR 4.0, teknologi digital memangkin ekonomi digital serta bidang ekonomi lain termasuk ekonomi hijau dan ekonomi kitaran.

Tambah Tuanku Raja Muda, “Bagi menjadi sebuah ‘negara yang diimpikan’, Malaysia perlu memanfaatkan segala peluang dan kekuatan untuk mengharungi cabaran revolusi digital. Kita perlu bijak menyesuaikan diri, sentiasa bersemangat untuk terus belajar, dan menyumbang ke arah masa hadapan yang mencerminkan objektif dan nilai yang kita kongsi secara bersama.“


Harga Runcit RON97, RON95 dan Diesel Kekal


TNB Rangkul Anugerah Emas SSON Asia Impact Awards 2022


Rizab Antarabangsa BNM Berjumlah USD104.5 Bilion Pada Oktober


Elsevier-MTUN Symposium 2022 Membangunkan Ekosistem Keusahawanan Mampan

Demikian titah Tuanku Syed Faizuddin Putra yang juga Canselor Universiti Malaysia Perlis (UniMAP) ketika berkenan berangkat merasmikan “Elsevier-MTUN Symposium 2022” yang diadakan di Auditorium Canselori Tuanku Syed Sirajuddin di Kampus Alam UniMAP Pauh Putra semalam.

Antara universiti MTUN negara yang terlibat, termasuklah Universiti Malaysia Pahang (UMP), Universiti Teknikal Malaysia Melaka (UTeM), Universiti Tun Hussein Onn Malaysia (UTHM) dan Universiti Malaysia Perlis (UniMAP) sendiri.

Menurut Tuanku Raja Muda, “Graduan kini berhadapan dengan cabaran memasuki bidang pekerjaan bersesuaian dengan bidang pengajian yang diikuti di Universiti. Kita juga sedia maklum bahawa pasaran pekerjaan juga berubah dengan munculnya pelbagai kerjaya baru dengan penguasaan pengetahuan dan kemahiran baharu“.

Untuk rekod, Malaysia mengangkat TVET daripada program persijilan pada peringkat sekolah kepada pengajian tinggi, dan kini disemarakkan melalui penawaran program teknologi di MTUN. Memperkasakan  TVET bagi membangunkan dan mengembangkan bakat merupakan strategi Game Changer negara. Sesungguhnya, MTUN merupakan pemacu penting agenda berkenaan.


Pesta Buku Raikan 100 Tahun UPSI

Tanjung Malim – Bersempena dengan 100 tahun Universiti Pendidikan Sultan Idris (UPSI), Pejabat Karang Mengarang, UPSI menganjurkan Pesta Buku Sempena 100 Tahun UPSI dan Fiesta Buku Mualim 2022.

Pesta buku ini disertai oleh 25 pemaper yang terdiri daripada penerbit  buku dari pelbagai agensi awam dan swasta, termasuklah penerbit universiti, dari seluruh negara.

Penganjuran Pesta Buku Sempena 100 Tahun UPSI dan Fiesta Buku Mualim 2022 bertujuan meningkatkan keterlihatan UPSI melalui program penerbitan dan pemasaran buku oleh Pejabat Karang Mengarang, UPSI.

Pesta Buku Sempena 100 Tahun UPSI dan Fiesta Buku Mualim 2022 ini dirasmikan oleh YB Ahmad Saidi Muhamad Daud, Pengerusi Jawatankuasa Pendidikan Pengajian Tinggi dan Sumber Manusia Negeri Perak.

Dalam majlis perasmian pagi ini yang turut dihadiri oleh YBhg. Puan Sri Datuk Seri Rohani Parkash Abdullah, YB Ahmad Saidi juga melancarkan beberapa buah buku baharu terbitan UPSI, kedai buku dan kedai buku secara dalam talian UPSI dan kad UPSI Privilege.

Menurut Naib Canselor UPSI, Profesor Dato’ Dr. Md Amin Md Taff, pesta buku yang menyediakan pelbagai kegiatan ini bakal menarik minat sebanyak 10 0000 orang masyarakat di sekitar Tanjung Malim.

Sementara itu, YB Ahmad Saidi menyatakan bahawa UPSI berperanan penting dalam kemenjadian pelajar melalui ilmu pendidikan agar mereka dapat memberi sumbangan yang besar kepada bangsa dan negara. Kemenjadian pelajar dapat dipupuk melalui budaya cinta akan buku dan ilmu seperti cogan kata, “Buku Jendela Dunia“.

Universiti Pendidikan Sultan Idris merupakan universiti pendidikan pertama di Malaysia. Pada peringkat awal UPSI dikenali sebagai Sultan Idris Training College for Malay Teachers (SITC).

Penubuhan SITC diilhamkan oleh Richard Olaf Winstedt (R. O. Winstedt) yang pernah berkhidmat sebagai Penolong Pengarah Pelajaran Negeri-negeri Selat dan Negeri-negeri Melayu Bersekutu menerusi laporannya yang disiarkan dalam tahun 1917. Antara lain beliau mencadangkan agar sebuah maktab perguruan didirikan di Perak bagi memperluas skop pendidikan di negara ini.

SITC dirasmikan oleh Sir George Maxwell, Ketua Setiausaha Negara pada 9 November 1922. Pada tahun 1959, bagi memenuhi tuntutan Laporan Razak, SITC ditukarkan namanya kepada Maktab Perguruan Sultan Idris (MPSI) yang khusus untuk melatih guru-guru sekolah rendah.

Pada 21 Februari 1987, MPSI dinaikkan taraf menjadi institut dan dikenali dengan nama Institut Perguruan Sultan Idris (IPSI).Universiti Pendidikan Sultan Idris (UPSI)  diisytiharkan sebagai sebuah universiti pada 1 Mei 1997 melalui Warta Kerajaan P.U.(A) 132 & 133 pada 24 Februari 1997, di bawah dua buah Perintah iaitu Perintah Universiti Pendidikan Sultan ldris (Perbadanan) 1997 dan Perintah Universiti Pendidikan Sultan ldris (Kampus) 1997.

Universiti Pendidikan Sultan Idris (UPSI)  diisytiharkan sebagai sebuah universiti pada 1 Mei 1997 melalui Warta Kerajaan P.U.(A) 132 & 133 pada 24 Februari 1997, di bawah dua buah Perintah, iaitu Perintah Universiti Pendidikan Sultan ldris (Perbadanan) 1997 dan Perintah Universiti Pendidikan Sultan ldris (Kampus) 1997.


Minda Keusahawanan Siswazah melalui Industri Kreatif

Untuk mendapatkan maklumat terkini, ikuti kami melalui Telegram

Tanjung Malim –  Siswazah merupakan pemangkin kemampanan pembangunan negara.  Menyedari tentang peri pentingnya peranan mahasiswa terhadap pembangunan sektor ekonomi negara, Dewan Bahasa dan Pustaka (DBP), Jabatan Pengurusan Perniagaan dan Keusahawanan serta Fakulti Pengurusan dan Ekonomi (FPE), Universiti Pendidikan Sultan Idris (UPSI) bekerjasama menganjurkan program “Penyuburan Minda Keusahawanan Siswazah melalui Pemupukan Bakat Penulisan Bersama-sama Dewan Ekonomi“.

Program kerjasama antara DBP dengan Pusat Karang Mengarang, UPSI ini juga diadakan bersempena dengan Pesta Buku 100 Tahun Universiti Pendidikan Sultan Idris (UPSI) dan Fiesta Buku Muallim 2022 di UPSI, Tanjung Malim, Perak (yang berlangsung dari 31 Oktober 2022 hingga 3 November 2022).

Program yang menampilkan dua orang ahli panel, iaitu Profesor Madya Dr. Zuraidah Zainol pensyarah di Fakulti Pengurusan dan Ekonomi UPSI dan Puan Ritah Yahaya, editor  Dewan Ekonomi ini berjaya mengumpulkan kira-kira 100 orang mahasiswa dan pensyarah FPE.

Objektif program adalah untuk membudayakan ilmu melalui galakan membaca bahan bacaan yang bermutu dalam bahasa kebangsaan dalam kalangan masyarakat. Di samping itu, program ini bertujuan mempergiat kegiatan persuratan melalui pemupukan bakat penulisan dalam bahasa kebangsaan kepada bakal penulis melalui sesi perbincangan dan  soal jawab antara editor dengan peserta untuk menghasilkan karya yang sesuai dan bermutu agar dapat diterbitkan dalam majalah Dewan Ekonomi.

Selain itu, penganjuran program ini  bertujuan menjelaskan kepentingan nilai dan minda keusahawanan dalam mencipta, mencemerlangkan kerjaya dan mengupayakan kebolehpasaran siswazah.

Profesor Madya Dr. Zuraidah mengupas isu berkaitan dengan ekonomi semasa dan memberikan kesedaran kepada para mahasiswa agar mereka bersiap siaga membangunkan diri dan menyuburkan minda keusahawanan bagi mengupayakan kebolehpasaran siswazah, khususnya dalam mendepani cabaran ketidaktentuan ekonomi tempatan dan global pada hari ini. Antara elemen yang dikaitkan dalam minda keusahawanan, termasuklah berilmu pengetahuan yang luas, positif, berfikir secara kreatif dan kritis, dan berazam serta berusaha bersungguh-sungguh dengan melihat masalah sebagai peluang.

Sementara itu, Puan Ritah Yahaya menjelaskan kepentingan minda keusahawanan yang mempunyai kerelevanan dengan ekonomi industri kreatif. Satu daripada komponen penting dalam industri kreatif ialah bidang penerbitan. Bidang penerbitan mempunyai kaitan rapat dengan kegiatan dan hasil penulisan. Oleh hal yang demikian, Puan Ritah membincangkan teknik dan petua penulisan rencana yang baik dan bermutu berkaitan dengan bidang ekonomi yang boleh menarik perhatian sidang editor, khususnya majalah Dewan Ekonomi untuk diterbitkan.

Menurut beliau,  kegiatan penulisan boleh menjanakan pendapatan tambahan kepada golongan mahasiswa yang turut terkesan dengan keadaan ekonomi semasa. Sekiranya seseorang itu mempunyai minat, berdisiplin dan tekal dalam menghasilkan penulisan, berani meneroka peluang dan mahu berkongsi ilmu melalui pelbagai wadah, sama ada secara konvensional ataupun digital, mereka berupaya menjanakan pendapatan untuk meringankan kos sara hidup yang semakin tinggi.

Program ini berjaya mencapai objektifnya apabila mendapat respons yang amat mengalakkan daripada para pensyarah dan mahasiswa FPE melalui sesi ceramah dan kuiz yang dianjurkan. Penasihat program, Profesor Madya Dr. Khoo Yin Yin mengharapkan agar program yang baik seperti ini dapat diteruskan pada masa akan datang bagi  menyuburkan minda keusahawanan dalam kalangan siswazah.

Kenyataan ini turut disokong oleh penyelaras program, Dr. Kesavan Nallaluthan yang melihat pembangunan minda keusahawanan sebagai elemen yang sangat penting bagi mengupayakan kebolehpasaran siswazah yang perlu digerakkan pada peringkat  universiti lagi.


Buku kepada Sekolah di Daerah Muallim

Tanjung Malim – Bersempena dengan 100 tahun Universiti Pendidikan Sultan Idris (UPSI), Pejabat Karang Mengarang, UPSI menganjurkan Pesta Buku Sempena 100 Tahun UPSI dan Fiesta Buku Mualim 2022.

Menurut Puan Faridah Hanim Aziz, Perancang Bahasa di Pejabat Karang Mengarang, UPSI, pesta buku ini mendapat sambutan yang amat menggalakkan dengan penyertaan sebanyak 25 pemaper yang terdiri daripada penerbitÂ  buku dari pelbagai agensi awam dan swasta dari seluruh negara, termasuklah penerbit universiti dari Semenanjung Malaysia, Sabah dan Sarawak.

Penganjuran Pesta Buku Sempena 100 Tahun UPSI dan Fiesta Buku Mualim 2022 bertujuan meningkatkan keterlihatan UPSI melalui program penerbitan dan pemasaran buku oleh Pejabat Karang Mengarang, UPSI.

Pesta Buku Sempena 100 Tahun UPSI dan Fiesta Buku Mualim 2022 ini dirasmikan oleh YB Ahmad Saidi Muhamad Daud, Pengerusi Jawatankuasa Pendidikan Pengajian Tinggi dan Sumber Manusia Negeri Perak.

Dalam majlis yang sama, YB Ahmad Saidi turut menyerahkan sumbangan buku kepada beberapa buah sekolah di daerah Muallim. Antara sekolah tersebut termasuklah Sekolah Kebangsaan Methodist Tanjong Malim, Sekolah Kebangsaan Tanjong Malim, Sekolah Kebangsaan Proton City, dan Sekolah Jenis Kebangsaan Tan Sri Datuk Manickavasagam.


Pelarasan Bajet Mungkin Dilaksanakan Berdasarkan Ekonomi Semasa


Pemantapan Frasa Sendi Nama Majmuk

Pemerkasaan tatabahasa bahasa Melayu wajib dipergiat, antaranya dengan cara terus-menerus membedah kesalahan bentuk atau ayat dan frasa lalu membetulkannya. Artikel ini sekadar menyentuh aspek kesalahan umum dalam penggunaan frasa sendi nama yang sangat kerap dilakukan oleh pengamal media dan pemantapannya.

Terasa sakit telinga, pedih mata dan sakit kepala setiap kali kita menonton TV. Kenapa? Ada-ada sahaja kesalahan penggunaan bahasa Melayu yang dipaparkan dalam rancangan secara langsung, rakaman, berita dan hiburan. Sekilas pandang, kesilapan bahasa yang kecil-kecil yang disebabkan oleh ketidakprihatinan (yang seharusnya tidak berlaku) boleh kita anggap sebagai kes terpencil yang harus dimaafkan. Namun begitu, kesilapan bahasa yang berlaku berulang-ulang kali didapati membentuk suatu pola kesalahan yang membahayakan yang akan merosakkan sistem bahasa Melayu standard dalam pendidikan dan penggunaan umum secara jangka panjang.

Sejenis kesalahan bahasa yang berpola yang kerap kali berlaku melalui siaran TV ialah ketidaktentuan penggunaan “frasa sendi nama” yang berfungsi dalam “frasa keterangan hal” bagi kedua-dua jenis ayat transitif dan tak transitif. Frasa sendi nama yang kerap digunakan itu termasuklah tentang, mengenai, darihal, perihal, terhadap, dengan, fasal dan atas.

Selain itu, terdapat frasa sendi nama dalam bentuk gabungan dengan kata dengan, iaitu berkenaan dengan, bersabit dengan, berkaitan dengan, berhubung dengan, berhubungan dengan, sehubungan dengan dan bersangkutan dengan serta beberapa lagi yang seumpamanya.

Jom kita ulang kaji tentang aturan penggunaan frasa sendi nama keterangan hal yang betul dengan menggunakan jalan yang mudah, yakni dengan memaparkan contoh ayat yang mengandungi frasa sendi nama yang berbeza.

(1) BETUL: Jawatankuasa itu sedang berbincang tentang bantuan kepada mangsa banjir kilat kelmarin.

(2) BETUL: Jawatankuasa itu sedang membincangkan bantuan kepada mangsa banjir kilat kelmarin.

(3) SALAH: Jawatankuasa itu sedang membincangkan tentang bantuan kepada mangsa banjir kilat kelmarin.

Dalam ayat (1) yang betul bentuknya, kata kerja tak transitif berbincang disusuli oleh kata sendi nama tentang yang terletak di depan kata nama bantuan sebagai objek dalam frasa keterangan hal “tentang bantuan kepada mangsa banjir kilat kelmarin”. Dalam kes ini, kata kerja tak transitif yang berkenaan adalah berupa, biasanya, kata yang bermaksud “berkata atau bercakap tentang sesuatu” seperti “bermesyuarat, bercerita, berdebat, bertengkar, bersyarah, berwacana”, dan termasuk “berfikir”.

Dalam kes yang lain, kata sendi nama keterangan hal boleh hadir selepas pelbagai jenis kata kerja tak transitif. Rumus bagi aturan ini ialah “kata kerja tak transitif + kata sendi nama + kata nama sebagai objek”. Dengan rumus ini, kita dapat membentuk frasa lain YANG BETUL bentuknya seperti dalam ayat contoh yang berikut:

(4) Jawatankuasa itu sudah bermesyuarat mengenai cadangan untuk mengadakan konsert amal.

(5) Pelajar-pelajar itu bercerita perihal kehidupan zaman muda guru mereka.

(6) Menteri tersebut bercakap darihal projek mega itu pada satu sidang media pada hari Ahad yang lalu.

(7) Banyak pengikut yang tidak bersetuju dengan pandangan pemimpin mereka itu.

(8) Kumpulan kiri tersebut sentiasa berbantah terhadap cadangan perjanjian damai itu.

(9) Keluarga asnaf tersebut berterima kasih atas keprihatinan pihak wakil rakyat di kawasan itu.

Dalam ayat (2) yang juga betul bentuknya, kata kerja transitif membincangkan disusuli oleh kata nama bantuan sebagai objek tepat dalam frasa keterangan hal “bantuan kepada mangsa banjir kilat kelmarin”. Sebagai kata kerja transitif aktif (yang ditandai oleh apitan meN-…-kan atau meN-…i atau meN-), kata membincangkan disusuli oleh kata nama objek tepat bantuan secara langsung tanpa didahului oleh apa-apa unsur kata sendi nama. Rumus bagi aturan ini ialah “kata kerja transitif + kata nama sebagai objek tepat”. Dengan rumus ini, kita dapat membentuk frasa nama lain YANG BETUL bentuknya seperti dalam ayat contoh yang berikut:

(10) Jawatankuasa yang bermesyuarat itu sudah membincangkan cadangan untuk mengadakan konsert amal.

(11) Pelajar-pelajar itu ingin mengetahui kehidupan zaman muda guru mereka.

(12) Menteri tersebut menjelaskan hal projek mega itu pada satu sidang media pada hari Ahad.

(13) Banyak pengikut yang tidak menyetujui pandangan pemimpin mereka itu.

(14) Kumpulan kiri tersebut sentiasa membantahi cadangan perjanjian damai itu.

Dalam ayat transitif aktif, kata sendi nama yang berfungsi sebagai frasa keterangan hal sama sekali tidak boleh disisipkan di antara kata kerja transitif aktif dengan kata nama sebagai objek. Diperturunkan beberapa ayat contoh YANG SALAH bentuknya, iaitu:

(15) *Jawatankuasa yang bermesyuarat itu sudah membincangkan tentang cadangan untuk mengadakan konsert amal.

(16) *Pelajar-pelajar itu ingin mengetahui darihal kehidupan zaman muda guru mereka.

(17) *Menteri tersebut menjelaskan mengenai hal projek mega itu pada satu sidang media pada hari Ahad yang lalu.

(18) *Banyak pengikut yang tidak menyetujui dengan pandangan pemimpin mereka itu.

(19) *Kumpulan kiri tersebut sentiasa membantahi terhadap cadangan perjanjian damai itu.

(20) *Penglipur lara itu sedang mengisahkan perihal hikayat Si Miskin kepada para peserta bengkel sastera tradisional tersebut.

(21) *Penduduk-penduduk kampung tersebut sangat menghargai atas keprihatinan pihak wakil rakyat di kawasan mereka.

(22) *Rancangan itu membicarakan fasal permasalahan penggunaan bahasa dalam kalangan generasi muda.

Sudah kita sebutkan tentang wujudnya frasa sendi nama dalam bentuk gabungan dengan kata dengan, iaitu berkenaan dengan, bersabit dengan, berkaitan dengan, berhubungan dengan, sehubungan dengan dan bersangkutan dengan serta beberapa lagi yang seumpamanya. Frasa sendi nama majmuk ini berfungsi yang sama dengan kata sendi nama seperti tentang, mengenai, darihal, perihal, terhadap dan atas (seperti yang telah dijelaskan), yakni di pangkal frasa keterangan hal dalam ayat, atau terletak dalam frasa keterangan relatif.

Kesalahan penggunaan frasa sendi nama majmuk ini paling ketara melalui siaran media penyiaran atau elektronik (TV atau radio). Apakah yang berlaku? Pihak TV atau radio mengambil tindakan dan membuat peraturan mereka sendiri yang bercanggah dengan aturan sistem tatabahasa standard yang sudah mantap, yakni menggugurkan kata sendi nama dengan dan menggunakan kata yang pertama sahaja. Contoh: frasa “berhubungan dengan perkara itu” disingkatkan menjadi bentuk yang salah *”berhubungan perkara itu” dan “berkenaan dengan perkara itu’ menjadi *‘berkenaan perkara itu”.

Jom kita ulang kaji tentang aturan penggunaan frasa sendi nama majmuk yang berfungsi dalam frasa keterangan hal atau keterangan relatif yang betul. Sekali lagi, kita gunakan jalan yang mudah, yakni dengan memaparkan ayat contoh yang mengandungi frasa sendi nama majmuk yang berbeza.

(23) BETUL: Jawatankuasa itu berbincang tentang perkara yang berhubungan dengan bantuan kepada mangsa banjir kilat kelmarin.

(24) SALAH: *Jawatankuasa itu berbincang tentang perkara yang berkenaan bantuan kepada mangsa banjir kilat kelmarin.

Dalam ayat (23), kata berhubungan dalam frasa berhubungan dengan ialah bentuk terbitan daripada gabungan awalan beR- dengan hubungan. Dalam bentuk ini, awalan beR- merujuk maksud “mempunyai” atau “ada” atau “sama”. Oleh itu, berhubungan membawa makna “mempunyai hubungan(nya)” atau “ada hubungan(nya)” atau “sama hubungan(nya)”. Jadi, apabila disebut berhubungan dengan, maka maksudnya menjadi “mempunyai atau ada atau sama hubungan(nya) dengan sesuatu (yang lain)”. Dengan itu, ayat (23) boleh ditulis semula menjadi ayat (25) yang berikut:

(25) BETUL: Jawatankuasa itu berbincang tentang perkara yang mempunyai (atau ada) hubungan(nya) dengan bantuan kepada mangsa banjir kilat kelmarin.

Seandainya kata dengan digugurkan, maka ayat (25) menjadi tidak gramatis dan taksa maksudnya seperti yang berikut:

(26) SALAH: *Jawatankuasa itu berbincang tentang perkara yang mempunyai (atau ada) hubungan(nya) bantuan kepada mangsa banjir kilat kelmarin.

Frasa sendi majmuk berhubungan dengan menjadi salah kalau digantikan dengan *berhubung dengan kerana yang kedua ini membawa maksud “berkomunikasi atau bercakap/menulis dengan”. Frasa bersangkutan dengan pula tidak boleh digantikan dengan *bersangkut dengan yang bererti “bergantung, berpaut, berpegang dengan”. Lihat bentuk ayat contoh yang SALAH:

(27) SALAH: *Jawatankuasa itu berbincang tentang perkara yang berhubung dengan bantuan kepada mangsa banjir kilat kelmarin.

(28) SALAH: *Jawatankuasa itu berbincang tentang perkara yang bersangkut dengan bantuan kepada mangsa banjir kilat kelmarin.

Malahan, dalam kes sehubungan dengan, amat jelas maksud “sama hubungan(nya) dengan sesuatu (yang lain)” kerana awalan se- merujuk maksud “sama” atau “serupa”. Dalam hal ini, kesalahan bentuk bukan sahaja berlaku kerana tiadanya perkataan dengan tetapi juga kerana kata sehubungan ditukar menjadi *sehubung, tanpa akhiran -an. Awalan se- tidak pernah bergabung dengan kata kerja “hubung” tetapi hanya dengan kata nama “hubungan”. Lihat ayat contoh yang berikut:

(29) BETUL: Jawatankuasa itu berbincang tentang perkara yang sehubungan dengan bantuan kepada mangsa banjir kilat kelmarin.

(30) SALAH: *Jawatankuasa itu berbincang tentang perkara yang sehubungan bantuan kepada mangsa banjir kilat kelmarin.

(31) SALAH: *Jawatankuasa itu berbincang tentang perkara yang sehubung dengan bantuan kepada mangsa banjir kilat kelmarin.

(32) SALAH: *Jawatankuasa itu berbincang tentang perkara yang sehubung bantuan kepada mangsa banjir kilat kelmarin.

Aturan pembentukan kata dan maksud yang sama jugalah yang berlaku bagi frasa sendi nama majmuk berkenaan dengan, bersabit dengan (bukan bersabitan dengan), berkaitan dengan, dan bersangkutan dengan seperti dalam ayat contoh yang BETUL yang berikut:

(33) Kerajaan sangat-sangat prihatin terhadap penyelesaian masalah yang berkenaan dengan kos sara hidup dalam kalangan pelbagai komuniti rakyat kita.

(34) Peguam pihak tertuduh itu akan memfailkan rayuan terhadap keputusan mahkamah yang bersabit dengan kes tuntutan ganti rugi anak guamannya.

(35) Sebuah jawatankuasa khas ditubuhkan untuk merancang tindakan yang berkaitan dengan masalah kebanjiran pendatang tanpa izin tersebut.

(36) Perkara kelemahan bahasa Inggeris dalam kalangan pelajar Melayu tidak bersangkutan langsung dengan kelemahan mereka dalam bidang ilmu matematik, sains atau teknologi.

Kesimpulannya, frasa sendi nama majmuk yang sudah mantap dalam urusan pendidikan dan penggunaan umum ialah berkenaan dengan, bersabit dengan, berkaitan dengan, berhubungan dengan, sehubungan dengan dan bersangkutan dengan. Janganlah gugurkan perkataan dengan dengan alasan yang tidak munasabah, yakni kononnya untuk menjimatkan masa siaran atau ruang dalam tulisan. Gunakanlah frasa sendi nama majmuk itu dengan cara yang betul untuk terus memelihara kepersisan tatabahasa bahasa Melayu standard yang sudah mantap semenjak dahulu lagi.


Rangkaian Borong Tunggal 5G DNB dan MNO Berpotensi Jimat RM30 Bilion

Untuk mendapatkan maklumat terkini, ikuti kami melalui Telegram

Kuala Lumpur – Menteri Kewangan, Senator Tengku Datuk Seri Utama Zafrul Tengku Abdul Aziz menyatakan bahawa pelaksanaan rangkaian borong tunggal 5G yang pertama di dunia oleh Digital Nasional Bhd (DNB), pengendali rangkaian mudah alih (MNO) dalam industri telekomukasi Malaysia berpotensi untuk menjimatkan kos pembinaan infrastruktur kira-kira RM30 bilion dalam tempoh 10 tahun akan datang.

Pada 31 Oktober lepas, lima MNO Malaysia, Celcom Axiata Bhd, Digi Telecommunications Sdn Bhd, Telekom Malaysia Bhd (TM), U Mobile Sdn Bhd, dan YTL Communications Sdn Bhd (YES) masing-masing telah menandatangani perjanjian akses 5G bersama DNB. Beliau menyifatkan perjanjian akses 5G yang dimeterai oleh lima MNO dan DNB tersebut merupakan pencapaian penting dalam melaksanakan visi 5G negara bagi memacu pembangunan ekonomi digital dalam tempoh jangka panjang.


Malaysia Airlines Lancar Penerbangan Terus Dua Kali Seminggu KL-Yogyakarta


BNM Naikkan OPR Sebanyak 25 Mata Asas kepada 2.75%


Bank Semak Semula Kadar Rujukan Susulan Kenaikan OPR


Kadar Pengangguran Negara Berada Paras Terendah Sejak Pandemik COVID-19


Firma Penyelidikan Unjur OPR Dinaikkan Lagi Tahun Depan


Raja Muda Perlis Melancarkan Lorong Rakyat Bank Rakyat

Kuala Perlis – Raja Muda Perlis Tuanku Syed Faizuddin Putra Jamalullail berkenan berangkat melancarkan projek Lorong Rakyat Bank Rakyat di Program Transformasi DiRaja Kampung Nelayan Warna Warni Seberang Ramai Kuala Perlis pada petang semalam.

Keberangkatan tiba baginda disambut oleh, Ketua Pegawai Eksekutif Bank Rakyat, Dr Mohammad Hanis Osman, Timbalan Ketua Pegawai Eksekutif Perniagaannya, Ahmad Shahril Mohd Shariff serta Ketua Pegawai Pemasaran dan Komunikasi, Nizam Sani.

Turut hadir ialah Ketua Setiausaha Kementerian Pembangunan Usahawan dan Koperasi (KUSKOP), Dato’ Suriani Dato’ Ahmad  merangkap Ahli Lembaga Pengarah Bank Rakyat dan Ketua Pegawai Eksekutif Majlis Agama Islam dan Adat Istiadat Melayu Perlis (MAIPs), Haji Mohd Nazim Mohd Noor.

Suriani dalam ucapan beliau di majlis tersebut memaklumkan bahawa tujuan pelaksanaan inisiatif penjenamaan Bank Rakyat di Kampung Warna-Warni Seberang Ramai dengan kerjasama Majlis Agama Islam dan Adat Istiadat Melayu Perlis (MAIPs) dan Yayasan Tuanku Syed Putra (YTSP) Perlis tersebut adalah sebagai usaha pihak Bank menyokong aktiviti pengindahan kawasan kampung nelayan ini selain dapat memberikan manfaat kepada komuniti setempat dari segi pembangunan ekonomi melalui aktiviti eko-pelancongan.

‘Bank Rakyat amat berbesar hati membantu melaksanakan pelbagai aktiviti pengindahan kampung antaranya seperti Inisiatif Lorong Rakyat yang diceriakan dengan hiasan payung yang digantung sebagai lelangit bagi menghidupkan suasana lorong kecil di kampung, melaksanakan aktiviti bergotong-royong mengecat 16 buah rumah bersama-sama warga kerja cawangan Bank Rakyat Arau dan Kangar serta penduduk kampung yang merupakan salah satu aktiviti kesukarelawanan program BAKTI RAKYAT Bank Rakyat.

Tambah beliau, “Pada masa yang sama Kebun Nuri Nutrisi Bank Rakyat’ iaitu kebun komuniti lestari turut diwujudkan di kampung berkenaan dengan kerjasama Lembaga Pemasaran Pertanian Persekutuan (FAMA) bagi membantu penduduk kampung dalam kalangan B40 untuk menjana pendapatan secara lestari dengan menguruskan tanaman yang hasilnya boleh dijual bagi meningkatkan ekonomi mereka selain menjamin sekuriti makanan.“

Pada kesempatan yang sama Tuanku Raja Muda menghargai dedikasi serta semangat ditunjukkan yang membuktikan bahawa Bank Rakyat bukan sahaja merupakan institusi kewangan yang mementingkan prestasi tetapi turut peka dan mengambil berat terhadap keperluan dan kebajikan masyarakat luar bandar.

Tambah Tuanku Syed Faizuddin Putra, inisiatif Lorong Rakyat ini adalah bertepatan dengan usaha untuk mengangkat kawasan kampung nelayan ini sebagai satu pilihan destinasi pelancongan. Sesungguhnya, aspirasi transformasi ini memerlukan sokongan daripada semua pihak bagi membantu meningkatkan lagi taraf ekonomi penduduk setempat’.

Baginda juga percaya bahawa inisiatif ini yang berorientasikan kerja kesukarelawanan dan khidmat masyarakat seperti ini sudah tentu akan memberi manfaat yang besar kepada masyarakat setempat.


Nilai Kerja Pembinaan Suku Ketiga Melonjak 23.2% kepada RM30.5 Bilion


RISDA Peruntukkan RM508.02 Juta untuk Pekebun Kecil Getah


KDNK Suku Ketiga 2022 pada 12.2%


Perlu Rasional dan Pragmatik terhadap Bahasa Ibunda

Kuala Lumpur – Bahasa ibunda ialah bahasa yang sangat penting kepada sesuatu bangsa ataupun kaum. Hal ini demikian kerana bahasa ini digunakan mereka untuk mengungkapkan serta melontarkan pemikiran tentang sesuatu perkara atau meladeni tamadun mereka. Sehubungan dengan itu, menurut Prof. Dr. Abdul Rasid Jamian (Profesor dari Fakulti Bahasa dan Komunikasi, Universiti Pendidikan Sultan Idris), bahasa ibunda ialah bahasa yang diwarisi dan dipelajari pada peringkat awal yang dikuasai oleh individu, yang kemudiannya menggunakannya dalam berinteraksi atau berkomunikasi dan menyampaikan buah fikiran melalui perbualan dalam ahli keluarga mahupun dalam lingkungan sesebuah keluarga.

Hal ini perlulah difahami oleh masyarakat Malaysia yang terdiri daripada pelbagai kaum. Sebagai contoh, bahasa Melayu merupakan bahasa ibunda kaum Melayu yang diangkat sebagai bahasa kebangsaan berdasarkan sejarah yang telah membuktikan bahasa ini sebagai bahasa perhubungan yang penting sejak dahulu lagi. Sebagai bahasa lingua franca, bahasa Melayu telah berjaya dalam fungsinya sebagai bahasa pentadbiran, bahasa perdagangan dan bahasa komunikasi umum dan masyarakat antarabangsa ketika itu dan kekal hingga hari ini.

Menurut beliau lagi, bahasa ibunda diibaratkan sebagai entiti untuk saling melengkapi elemen Keluarga Malaysia. Bahasa ibunda turut mempunyai peranannya yang sangat penting dalam menentukan ikatan sesuatu bangsa kepada budaya, bahasa dan warisan yang dimiliki oleh sesuatu bangsa. Dalam konteks ini, bahasa Melayu berupaya mencetuskan jalinan kasih sayang antara kaum, kebersamaan dan keamanan yang berlangsung dalam bahasa ibunda yang lainnya dalam negara ini.

Bahasa ibunda juga mestilah menjadi bahasa yang diwarisi dan sebagai bahasa ilmu serta bahasa pengantar di institusi pendidikan. Bahasa ibunda mempunyai nilai murni dan berfungsi sebagai pembangun jati diri negara dan menampilkan citra perpaduan dalam kalangan rakyat secara keseluruhannya. Rakyat yang bersatu padu ini pula akan merangsang kemajuan negaranya dan aktiviti ekonomi akan menjadi lebih giat berlandaskan nilai ekonomi.

Tambah beliau, bahasa ibunda tetap berdepan dengan cabaran dalam era kini seperti cabaran globalisasi. Faktor ini boleh menjejaskan bahasa ibunda mana-mana bangsa sekalipun. Perlu disedari bahawa bahasa Inggeris telah menguasai semua bidang ilmu yang lain dan pastinya penguasaan terhadap bahasa Inggeris menjadi keutamaan oleh mana-mana kaum. Oleh itu, usaha perlu dilakukan oleh semua pihak agar melazimkan penggunaan bahasa Melayu dalam pelbagai bidang untuk menjadikan bahasa ini sebagai  bahasa yang penting.

Katanya lagi, tanggapan sesetengah pihak yang memandang rendah terhadap bahasa Melayu juga menjadikan usaha menerapkan bahasa ibunda ini sebagai bahasa negara dan bahasa yang penting menemukan onak duri yang tidak berkesudahan. Kestabilan emosi menjadi tunjang penting kepada kesopanan dan peradaban sesuatu bahasa dan hal ini sudah tentu akan memberikan citra kepada bangsa atau sesebuah negara.

Berdasarkan kajian yang telah dilaksanakan, beliau juga memaklumkan bahawa kesantunan bahasa yang digunakan dalam kehidupan seharian dan tutur kata yang berhemah berupaya melahirkan generasi yang kuat jati diri. Hal ini pastinya dapat mengekalkan serta melestarikan warisan budaya sesuatu bangsa. Masyarakat juga perlu bersifat rasional dan pragmatik kepada bahasa ibunda masing-masing untuk memastikan bahasa ini dapat dilestarikan dan bahasa Melayu pula dapat didaulatkan citranya sebagai bahasa kebangsaan dan bahasa negara yang berupaya digunakan dalam pelbagai bidang. Semoga sambutan Hari Bahasa Ibunda Antarabangsa ini akan mencelikkan masyarakat bahawa bahasa ibunda dapat melahirkan citra jati diri sesuatu bangsa.

Demikianlah antara penerangan menarik daripada Prof. Dr. Abdul Rasid Jamian yang bertajuk “Bahasa Ibunda Pendukung Warisan Budaya” menerusi Slot Jendela Fikir di Bernama Radio, yang dikendalikan oleh penyampai Raifa Zulkifli, bersempena dengan sambutan Hari Bahasa Ibunda Antarabangsa semalam yang dianjurkan oleh UNESCO. Sambutan ini diadakan pada setiap tahun oleh negara ahli UNESCO sejak tahun 1999 untuk memupuk kepelbagaian bahasa dan budaya yang terdapat di seluruh dunia.


Harga Bahan Binaan Terus Catat Penurunan

Untuk mendapatkan maklumat terkini, ikuti kami melalui Telegram

Sebaliknya, firma itu menjangkakan margin akan terus bertambah baik pada suku keempat dan seterusnya meskipun dipengaruhi oleh kos buruh yang lebih tinggi. “Hal itu berikutan masalah kekurangan pekerja asing kerana kontraktor membayar lebih untuk projek penting, tetapi kami menjangkakan keadaan ini akan bertambah baik pada masa hadapan kerana pembinaan adalah antara sektor yang dibenarkan untuk mengupah pekerja dari semua 15 negara sumber yang dibenarkan.“Â


KDNK Malaysia Tumbuh 14.2% pada Suku Ketiga 2022


MAFI Sasarkan Produktiviti dan Pengeluaran Kelapa Meningkat 50%


Apa Sebenarnya yang Dihirup Ketika Kita Bernafas?

Udara mengandungi bahan cemar berbahaya yang langsung tak dapat
dikesan oleh mata kasar …

Ketika rakyat Malaysia memasuki era baharu fasa endemik “tanpa pelitup muka“, yang penggunaan pelitup muka tidak lagi diwajibkan di kebanyakan tempat awam termasuk dalam penerbangan, di pusat beli-belah dan sesetengah pejabat, perkara yang sering menimbulkan persoalan ialah bagaimanakah tahap kualiti udara kita? Lebih-lebih lagi, kini kebanyakan orang  tidak lagi memakai pelitup muka, terdapat pelbagai bahan cemar lain yang perlu diawasi dan dihindari.

Pencemaran udara dan peningkatan bahan pencemaran di udara disebabkan oleh pelbagai faktor. Satu daripada faktor tersebut ialah aktiviti lazim seperti memandu kereta. Memandu memerlukan penggunaan bahan api, yang seterusnya menghasilkan bahan pencemar udara seperti karbon dioksida dan zarah berbahaya lain.

Punca pencemaran udara lain, termasuklah debu yang ditiup angin dan pembakaran terbuka, kegiatan pertanian, loji janakuasa, kilang, dan tugasan harian di rumah kita. Lebih-lebih lagi, asap rentas sempadan yang ditiup oleh angin dari negara-negara jiran. Sebagai contohnya pembakaran terbuka yang menyebabkan jerebu di kawasan tertentu negara.

Kualiti udara Malaysia kini berada pada tahap sederhana dan boleh diterima. Walau bagaimanapun, menghirup udara berkualiti yang memuaskan sahaja tidak wajar untuk jangka panjang. Hal ini demikian kerana keadaan ini bukan sahaja mungkin menimbulkan masalah kesihatan, tetapi jika tiada apa-apa yang dilakukan sekarang, kualiti udara negara kita akan terus merosot.

Berasaskan Indeks Kualiti Udara Malaysia, Sabah mempunyai kualiti udara yang paling bersih di Malaysia. Manakala Selangor mempunyai udara yang paling membimbangkan.  Kuala Selangor ditarafkan sebagai kawasan yang paling tercemar, diikuti oleh Shah Alam, Petaling Jaya, dan Klang.

Selain  kualiti udara luar, kebersihan udara dalaman juga tidak kurang penting. Hal ini demikian kerana udara dalaman adalah dua hingga lima kali lebih tercemar daripada udara luar. Keadaan ini disebabkan oleh udara dalaman yang tidak banyak beredar, lebih-lebih lagi dengan tahap pengudaraan yang kurang baik.

Keadaan ini seterusnya akan menyebabkan banyak bahan cemar bawaan udara seperti habuk, bulu haiwan peliharaan, debunga, virus, dan bakteria biologi lain terus hidup di ruang dalaman. Hakikat inilah yang memerlukan usaha kita untuk memastikan udara yang lebih sihat dan bersih. Satu cara untuk mendapatkan udara yang lebih berkualiti adalah dengan menggunakan penulen udara.

Selain meringankan beban pernafasan bagi mereka yang lebih mudah jatuh sakit, penulen udara boleh memainkan peranan penting dalam ruang dalaman sebagai penghapus acuan dan debunga dari udara, meneutralkan bau yang kurang menyenangkan, meningkatkan kualiti tidur keseluruhan, dan mengurangkan alergi bagi mereka yang mengalami alahan atau haiwan peliharaan.

Bukan itu sahaja, penulen udara juga melindungi para wanita hamil dan ibu yang baharu melahirkan anak daripada bahaya bahan zarah dengan menapis semua bahan pencemaran yang tidak boleh dibersihkan menerusi pembersihan biasa yang dilakukan setiap hari.

Penulen udara pintar serba baharu Coway Noble yang canggih dari segi teknologi terbukti dapat mengurangkan zarah halus seperti virus dan bakteria. Coway Noble merupakan alat kediaman yang sangat diperlukan di setiap ruangan dalam. Coway Noble  menerima pelbagai anugerah reka bentuk bertaraf dunia dan bukan sahaja kelihatan anggun tetapi merupakan pembantu kediaman yang menambah baik kehidupan seisi rumah.

Antara ciri yang menjadikan penulen udara ini begitu unik dan berkesan ialah teknologi penapis Double HEPA yang terbukti dapat membasmi hingga 99.999% varian Omicron SARS-CoV-2, Koronavirus Manusia (HCoV-OC43), dan virus Influenza A virus (H1N1). Penapis Double HEPA Coway diperkasakan dengan tambahan lapisan antibakteria dan lapisan antikulat yang menyediakan perlindungan berganda.

Penulen udara Coway Noble dilengkapi  lima jenis penapis berbeza dan disokong oleh pensterilan UVC yang merupakan sebahagian daripada sistem penapis enam langkah unik yang terbina di dalam penulen udara tersebut. Reka bentuk unik ini memberikan aliran udara berterusan yang sangat tulen, bersih dan paling penting sekali, selamat.

Langkah pertama ialah Prapenapis 4D yang menyingkirkan zarah habuk besar, helaian rambut dan bulu haiwan peliharaan sambil mengalirkan udara dari setiap arah. Langkah kedua ialah Penapis Asap yang menghalang gas-gas berbahaya seperti Nitrogen Dioksida (NO2), dan langkah ketiga adalah mengurangkan alergen daripada anjing dan kucing dan juga kutu habuk dengan Penapis Alergen.

Dalam langkah 5, Penapis Double HEPA 4D bersedia menyahaktifkan 99.999% virus, termasuklah varian Omicron Covid-19, Influenza A (H1N1) dan Koronavirus Manusia. Akhir sekali, Pensterilan UVC dapat menyahaktifkan hingga 99.9% bakteria seperti E.Coli.

Noble juga menggunakan penapis 4D pertama sepertinya dengan tahap penulenan 360°, yang direka khas untuk memerangkap, membersihkan dan mengalirkan udara dari setiap arah. Penulen udara Noble juga menggabungkan teknologi pintar terkini dengan melaporkan kualiti udara secara langsung.

Petunjuk LED menyala pada bahagian atas penulen untuk memaklumkan pengguna dengan empat warna berbeza untuk menyatakan tahap pencemaran udara dalaman semasa. Petunjuk akan menyala dalam warna biru untuk baik, hijau untuk biasa, kuning untuk kurang baik dan merah untuk teruk.

Penulen udara ini juga dilengkapi sensor habuk, cahaya dan gas dengan empat penetapan mod – smart (pintar), turbo, silent (senyap) dan eco (mesra alam).  Penulen udara Coway Noble yang serba anggun ini boleh dipasang di mana-mana, walaupun dalam ruang yang kecil tanpa menimbulkan masalah.

Double HEPA dengan bahan penapis lanjutan menyahaktifkan hingga 99.999% varian Omicron SARS-CoV-2, virus Influenza A (H1N1), Koronavirus Manusia (HCoV-OC43) dengan prestasi antibakteria dan antikulat berasaskan ujian yang dijalankan oleh Kolej Perubatan Veterinar, Universiti Kebangsaan Jeonbuk, Korea Selatan.


Funding Societies dan Proton Tawar Pembiayaan kepada Pengedar Kereta Terpakai

Untuk mendapatkan maklumat terkini, ikuti kami melalui Telegram

Kuala Lumpur – Funding Societies, platform pembiayaan digital PKS terbesar di Asia Tenggara, mengumumkan kerjasama dengan pengeluar kereta nasional PROTON untuk menyediakan kemudahan kredit kepada pengedar PROTON untuk pembelian kereta bagi pembiayaan penstokan lantai (floor stocking).

Funding Societies diasaskan pada tahun 2015 untuk memperkasa perusahaan kecil dan sederhana (PKS) di Asia Tenggara dengan memperluas akses pembiayaan PKS  dengan menyelesaikan kekangan-kekangan utama pembiayaan yang sering dihadapi PKS termasuk ketiadaan cagaran, keperluan dokumentasi yang merumitkan, serta tempoh pemprosesan yang panjang. Penyelesaian kekangan ini selari dengan komitmen Funding Societies untuk mengurangkan jurang pembiayaan PKS di Malaysia dan di rantau ini, lebih-lebih lagi memandangkan PKS merupakan tunjang ekonomi negara.

Chai Kien Poon, Ketua Negara, Funding Societies Malaysia, “Permintaan untuk kenderaan persendirian menyaksikan peningkatan sejak separuh kedua 2020. Hal itu didorong kebimbangan masyarakat terhadap pengangkutan awam (impak krisis COVID-19) serta dasar kerajaan berketepatan semasa pandemik. Dengan fasiliti kredit pusingan, Funding Societies, pengedar PROTON boleh memanfaatkan pertumbuhan tersebut dengan meningkatkan inventori bagi tujuan jualan dengan meningkatkan inventori stok lantai kereta terpakai.”

“Selaras dengan misi Funding Societies untuk memperluas kemudahan pembiayaan kepada PKS terpinggir yang berkelayakan kredit, kemudahan kredit pusingan ini memberikan pengalaman pembiayaan lebih lancar kepada pengedar PROTON. Mereka boleh menggunakan kemudahan itu pada bila-bila masa dan di mana sahaja selepas pengaktifannya. Di samping itu, pengedar akan turut mempunyai akses kepada sistem pembiayaan rantaian bekalan dalam talian kami untuk menguruskan fasiliti pembiayaan mereka,” tambah Chai.

“Dengan peningkatan jumlah jualan PROTON sejak beberapa tahun ini, kami telah melihat peningkatan transaksi jual atau tukar beli. Melalui kemudahan pembiayaan pengedar yang disediakan oleh Funding Societies, pengedar kami boleh membiayai pembelian pembiayaan penstokan lantai bagi membolehkan transaksi tukar beli,” kata Wan Ahmad Fadzli Wan Mustafa, Pengurus Besar, Proton Edar.

Sejak penubuhannya pada tahun 2019, unit Pengurusan Kereta Terpakai (UCM) PROTON telah memperkenalkan prosedur operasi dan menyediakan latihan kepada Pemeriksa Kereta Terpakai untuk menguruskan transaksi di setiap cawangan dan memastikan perkhidmatan yang diberikan adalah selaras dengan piawaian yang ditetapkan oleh jenama tersebut. Pada masa ini, syarikat itu mempunyai 35 cawangan yang menjual kenderaan Proton Certified Pre-Owned (PCPO) di negara ini.

“Pengedar yang berminat untuk memohon pembiayaan tersebut boleh melayari platform dalam talian Funding Societies. Mereka menyediakan pembiayaan sehingga 85% daripada nilai transaksi dengan tempoh pembayaran balik sehingga 90 hari. Dengan kemudahan fasiliti ini, pengedar kami boleh mengembangkan perniagaan mereka dengan mengumpul modal jangka pendek untuk menguruskan aliran tunai mereka serta menggunakannya untuk pembelian kereta baharu daripada Proton Edar,” rumus Wan Ahmad Fadzli.

Kenderaan yang dijual di bawah program PCPO menjalani pemeriksaan menyeluruh 201 mata dan dijamin bebas daripada sebarang kerosakan banjir atau kemalangan besar. Pelanggan juga menikmati lanjutan jaminan selama 1 tahun yang meliputi enjin dan transmisi serta satu sesi perkhidmatan servis percuma dalam tempoh enam bulan dari tarikh pendaftaran.

Dengan peralihan kepada platform dalam talian yang semakin meningkat, UCM juga telah menyediakan laman web kereta terpakai PROTON khusus (http://used-cars.proton/com) untuk menarik pembeli yang celik teknologi. Pembeli boleh melihat stok tanpa berkunjung ke bilik pameran dan melayari laman web untuk mendapatkan anggaran harga pasaran kereta terpakai.


Bursa Malaysia Kembali Catat Aliran Masuk Asing Sebanyak RM425.62 Juta Pada Minggu Lalu


Festival Beli-belah “11.11” Alibaba Sokong Jenama Berkualiti dan Peniaga

Hangzhou, China – Alibaba Group Holding Limited (NYSE: BABA; HKEX: 9988) dengan jayanya menutup Festival Beli-belah Global 11.11 (“11.11”) tahunan ke-14, dan menghasilkan keputusan sejajar dengan prestasi GMV (nilai dagangan kasar) tahun lepas meskipun berdepan dengan pelbagai cabaran makro dan impak yang berkaitan dengan COVID-19.

Festival 11.11 pada tahun ini menampilkan lebih daripada 290 000 jenama daripada lebih 90 buah negara dan rantau merentas 7000 kategori produk. Dalam tempoh empat jam pertama, yang bermula pada pukul 8.00 malam, 10 November 2022, lebih daripada 130 jenama melebihi RMB100 juta dalam GMV janaan ahli.

Lebih 5600 jenama menyaksikan GMV janaan ahli mereka meningkat lebih dua kali berbanding dengan empat jam pertama pada tahun lepas. “Kami merakamkan terima kasih kepada peniaga yang mengambil bahagian dan rakan kongsi ekosistem kami kerana bekerjasama dengan kami untuk menghasilkan Festival Beli-belah Global yang menunjukkan trajektori pertumbuhan yang kukuh dan memberangsangkan. Kita menyaksikan daya tahan dan kedinamikan sektor penggunaan China,” jelas Chui Xue, Presiden Pembangunan Industri dan Pusat Operasi Taobao dan Tmall, Kumpulan Alibaba.

“Keutamaan kami untuk 11.11 ini adalah untuk meningkatkan kepastian operasi para peniaga kita. Kami berbesar hati dapat membantu jenama dan peniaga yang mengambil bahagian mengumpulkan pelanggan setia baharu semasa festival yang akan berperanan sebagai asas yang kukuh bagi kemampanan operasi mereka.

Kami juga berasa teruja melihat kemunculan trend penggunaan baharu yang diiringi potensi besar yang belum dimanfaatkan. Kami akan terus berinovasi dan memperkukuh keupayaan kami untuk menyediakan para peniaga kami dengan peluang yang berdaya harap untuk pertumbuhan jangka panjang dan menggembleng usaha yang bersepadu untuk memenuhi keperluan pengguna yang semakin berkembang.”

Pada tahun kedua pengendaliannya yang menggunakan awan (cloud) secara sepenuhnya, Festival Beli-belah Global menyaksikan kecekapan pengkomputeran yang bertambah baik didorong oleh pengkomputeran berprestasi tinggi dan penggunaan teknologi yang inovatif.

Kos pengkomputeran bagi setiap unit sumber berkurangan sebanyak 8% berbanding dengan tahun lepas, iaitu dari 1 April hingga 11 November 2022.


Malaysia Airlines Menambah Kekerapan Penerbangan Destinasi Domestik Menjelang PRU15

Untuk mendapatkan maklumat terkini, ikuti kami melalui Telegram


Penganalisis Menjangkakan Ekonomi Malaysia Berkembang Lebih 8% pada Tahun Ini

Pada kali terakhir ekonomi negara ini mencatatkan pertumbuhan dua angka ialah pada suku kedua tahun lalu sebanyak 16.1%. Maybank Investment Bank (IB) telah menyemak naik pertumbuhan tahun ini kepada 8% daripada 6% yang dijangkakan sebelum ini meskipun ekonomi suku keempat dijangka berkembang sederhana. Menurut firma itu, terdapat beberapa pemangkin dalam tempoh terdekat terutamanya keputusan pilihan raya umum ke-15 (PRU15) pada 19 November ini dan implikasi terhadap kestabilan politik dan dasar yang lebih jelas.


AirAsia X Menyambung Semula Penerbangan ke Tokyo


Persatuan Penulis Patani Junjung Bahasa Melayu di Thailand

Patani – Selain kata-kata Laksamana Hang Tuah yang kerap didengar, iaitu “Takkan Melayu hilang di dunia“, terdapat satu lagi kata-kata menarik, iaitu “Selagi orang Melayu bercakap bahasa Melayu”. Demikianlah antara ucapan oleh Aj. Hara Shintaro, Pensyarah Bahasa Melayu dari Jepun, dalam forum Bahasa Ibunda Teras Jati Diri Bangsa, anjuran Persatuan Penulis Patani (PPP) buat julung-julung kalinya, bersempena dengan Hari Bahasa Ibunda Antarabangsa semalam.

Tarikh 21 Februari telah ditetapkan dan diluluskan oleh UNESCO sebagai Hari Bahasa Ibunda Antarabangsa atas dasar keyakinan mereka terhadap kepentingan kepelbagaian bahasa untuk masyarakat yang mampan. Dalam mandatnya, UNESCO berusaha untuk mengekalkan perbezaan budaya dan bahasa yang menggalakkan toleransi antara manusia. Hal ini demikian kerana kepelbagaian bahasa mula terancam dan semakin banyak bahasa yang hilang,” ulas Mahroso Doloh, selaku pengarah program dan moderator program.

Menurut Pengerusi PPP, Dr. Abdul Rahman Dewani al-Fathoni, sesuatu bangsa yang tidak memiliki kebudayaan bangsanya, maka keberadaan bangsa tersebut akan lenyap di permukaan bumi. Langkah seribu tidak akan tercapai kalau tidak dimulai dengan langkah pertama. Guru-guru di sekolah terutamanya yang membabitkan bahasa memainkan peranan yang penting untuk memberikan keyakinan kepada para pelajar tentang kekuatan diri dan bangsa Melayu Nusantara. Teras dan tugas pembinaan dan pembangunan bangsa harus disebarluaskan dalam masyarakat Patani sejak di bangku sekolah lagi.

Peribahasa Melayu ada menyebut, ‘Bahasa jiwa bangsa’, yang dapat ditafsirkan bahawa sesuatu bangsa tidak akan kuat sekiranya bahasanya lemah atau bangsa itu tidak mempunyai bahasanya sendiri sebagai jati diri bangsa. Oleh itu, dalam usaha melahirkan bangsa Melayu Patani yang memiliki identiti kebangsaan, satu cara daripadanya adalah dengan memperkasakan dan melestarikan bahasa Melayu dalam kehidupan seharian.

“Namun begitu, fakta yang berlaku dalam masyarakat Melayu Patani pada hari ini amat mengecewakan. Tidak sedikit dalam kalangan masyarakat yang tidak gemar berbahasa Melayu kerana ketidakcekapan mereka sendiri, malah ada juga yang beranggapan bahawa bahasa Melayu bahasa kampung, tidak maju, dan akan berasa malu apabila berbahasa Melayu, khususnya dalam kalangan masyarakat bandar. Andaian ini sudah tentu merupakan tanggapan yang sangat mengelirukan dan perlu diperbetulkan,” jelas Dr. Rahman.

Ekoran daripada hakikat demikian, maka PPP mengambil inisiatif dengan mengadakan forum tersebut bagi memberikan kefahaman kepada masyarakat Melayu Patani agar mengingati keagungan dan kepentingan bahasa Melayu di bumi Patani bagi menentukan identiti negara. Forum yang diadakan secara dalam talian melalui Google Meet itu menampilkan tiga orang pakar bahasa Melayu sebagai ahli panel, iaitu Dr. Abdul Rahman Dewani dari Patani, Aj. Hara Shintaro dari Jepun dan Dr. Heru Kurniawan dari Indonesia.

Dr. Rahman mengutarakan ideanya yang berjudul “Sejarah dan Kepentingan Bahasa Melayu Jawi untuk Bangsa Melayu Patani”. Beliau menekankan fungsi bahasa sebagai tali komunikasi yang berkesan dan usaha melestarikan bahasa Melayu dalam kalangan pelajar dengan mengimbau sejarah perkembangan bahasa Melayu Nusantara yang bermula daripada Kongres Bahasa Indonesia yang pertama kali diadakan di kota Solo, Indonesia pada tahun 1938.

Sementara itu, Aj. Hara membicarakan topik, iaitu “Bahasa Berwibawa adalah Cerminan Kemajuan Sebuah Bangsa” dengan menyeru agar penggunaan bahasa Melayu diperluaskan dan diperkembangkan dalam kalangan orang Melayu sendiri, baik dari segi pertuturan dalam kehidupan seharian mahupun penulisan dan pelajaran.

Dr. Heru pula mengutarakan topik “Salah Satu Faktor Indonesia Dapat Bersatu Disebabkan Memiliki Kekuatan Bahasa Permersatu”. Beliau berkongsi tiga konsep utama yang berkaitan dengan bahasa. Pertama, melindungi bahasa ibunda. Kedua, mengutamakan bahasa rasmi. Ketiga, menguasai bahasa asing. Beliau turut menyifatkan bahasa ialah jendela kepada ilmu pengetahuan. Katanya, bahasa harus digunakan secara konsisten agar tidak lenyap begitu sahaja.

Selain itu, program forum tersebut turut diserikan lagi dengan persembahan deklamasi puisi, pantun, seloka, dan lagu puisi. Persembahan seni disampaikan oleh pemuzik Budu Little dan pemuisi tempatan dari Patani. Antaranya termasuklah Zulfikri Ibahim, Mahroso Doloh dan Awwabin Hilmi. Tetamu istimewa yang mewakili Malaysia, iaitu Harlym Yeo, turut memeriahkan program dengan persembahan pantun bahasa dan sajaknya yang bertajuk “Simfoni Cinta”.

Menurut Timbalan Pengerusi PPP, Dr. Suraiya Chapakiya yang juga merupakan Pensyarah di Jabatan Pendidikan Bahasa Melayu dan Teknologi Pendidikan, Fakulti Pendidikan/Pusat Kajian Tamadun Melayu Islam, Universiti Fatoni, Pattani, Thailand, forum tersebut turut menyerlahkan orang Melayu Patani supaya seiring dalam memartabatkan bahasa Melayu, meskipun terdapat kekangan cakna bahasa Melayu dalam masyarakat Patani.

“Saya sangat bersyukur kerana forum ini merupakan langkah pertama dalam PPP untuk membawa aktiviti yang menarik seperti ini, seterusnya menjadikannya aktiviti secara bulanan,” ujar Dr. Suraiya ketika diminta memberikan taklimat penutupan acara tersebut.


Firefly Lancar Penerbangan Terus Pulau Pinang ke Banda Aceh


Minyak Sawit Diunjurkan Didagang pada RM3800-RM4200 Satu Tan hingga Suku Kedua 2023

Situasi itu akan memastikan harga minyak sawit kekal tinggi dan bertahan antara RM4000 dengan RM4400 satu tan sehingga Disember 2022. Krisis Rusia dan Ukraine yang berterusan akan tetap menjadi satu faktor dan pertumbuhan bekalan minyak sawit berkemungkinan mendatar tinggi tahun depan bagi jangka sederhana.


Produktiviti Buruh Meningkat pada Suku Ketiga Susulan Kerancakan Aktiviti Ekonomi

Produktiviti buruh bagi nilai ditambah per pekerja pada suku ini menunjukkan peningkatan dalam semua sektor dengan produktiviti buruh tertinggi dicatatkan oleh sektor pembinaan pada 14.9%. Sektor perkhidmatan turut mencatatkan pertumbuhan dua digit pada 11.4% dengan semua subsektor merekodkan pertumbuhan positif dengan subsektor makanan dan minuman serta penginapan mencatatkan pertumbuhan produktiviti paling tinggi pada 43.7%.


Kadar Inflasi Dijangka 2.3-2.5% pada Tahun 2023 Jika Mekanisme Subsidi Bahan Api Dikekalkan


Kerugian Pos Malaysia Semakin Mengecil Hasil Transformasi yang Berkesan

Ketua Pegawai Eksekutif Pos Malaysia, Charles Bewer menyatakan bahawa pasukan Pos Malaysia telah bekerja keras untuk memastikan kumpulan terus mencatat kemajuan dengan transformasi yang dilaksanakan meskipun berdepan dengan persekitaran makroekonomi yang mencabar di peringkat domestik dan global. Beliau menjangkakan prospek kewangan akan terus mencabar dan dipengaruhi tekanan makroekonomi yang akan terus menekan pasaran e-dagang pasca pandemik sedia ada.


Saham dan Ringgit Malaysia Kembali Positif

Untuk mendapatkan maklumat terkini, ikuti kami melalui Telegram

Kuala Lumpur – Pasaran saham tempatan dan ringgit kembali positif susulan pelantikan Datuk Seri Anwar Ibrahim sebagai Perdana Menteri Malaysia ke-10. Pelantikan Anwar dilihat tindakan yang tepat kerana beliau bukan sahaja tokoh politik sangat berpengaruh, tetapi juga memiliki kepakaran dalam aspek ekonomi dan penglibatan meluas pada peringkat  antarabangsa.

Prestasi memberangsangkan ini turut disebabkan oleh keyakinan pasaran selepas Bank Pusat Amerika Syarikat (AS),  Rizab Persekutuan  atau Federal Reserve (Fed) memberikan petujuk untuk mengambil langkah kurang agresif untuk menaikkan kadar faedah.

Bursa Malaysia kembali melepasi paras 1 500 mata hari ini apabila ditutup pada 1 501.88 mata, naik 58.38 mata atau 4.04%. Bursa Malaysia meningkat dalam dagangan awal semalam apabila pelabur mengalu-alukan berita positif daripada mesyuarat Fed pada November 2022. Pegawai bank pusat AS itu bersetuju bahawa kadar kenaikan kadar faedah yang lebih perlahan berkemungkinan adalah lebih wajar.


Seminar Koperasi Malaysia 2022 – Menjayakan Gerakan Koperasi

Langkawi – Angkatan Koperasi Kebangsaan Malaysia Berhad (ANGKASA) sedia memberikan kerjasama penuh kepada menteri yang dilantik bagi menjaga hal ehwal koperasi demi memastikan sektor itu terus dipacu kejayaan dalam menangani isu kos sara hidup serta perkara lain yang memberikan impak secara terus kepada masyarakat di negara ini.

Presiden ANGKASA, Datuk Seri Dr. Abdul Fattah Abdullah berkata, pihaknya akan menyokong apa-apa sahaja yang terbaik dalam menjayakan gerakan koperasi di negara ini. Jelasnya lagi:

“Gerakan 14 975 buah koperasi akan menjadi lebih berfungsi jika kerjasama yang baik terus diadakan.“

“Setiap produk diperkenalkan oleh koperasi pasti mendapat sambutan pengguna jika pihak kementerian sentiasa memberikan perhatian tanpa mengenal erti jemu dan bosan,“ katanya.

Beliau berkata demikian selepas menerima Anugerah Ikon Pemimpin Koperasi Berwawasan bersempena dengan Majlis Makan Malam dan Anugerah Midlands -ACCUM Ulang Tahun Ke-100 Gerakan Koperasi di Malaysia anjuran Kesatuan Koperasi Midlands Berhad (MIDLANDS) dan Persatuan Kredit Malaysia (ACCUM) dari Kuala Lumpur di Hotel Langkasuka Langkawi, Kedah di sini.

Terdahulu itu, sebanyak 150 orang peserta dari Kuala Lumpur, Negeri Sembilan, Selangor, Melaka, Perak dan lain-lain mengikuti Seminar Koperasi Malaysia 2022 yang bertemakan “Pembentukan Agenda Baru Gerakan Koperasi Malaysia Kekal ke Hadapan dan Relevan untuk Masa Depan“.

Urus setia seminar itu, S. Ahlaimuniandy berkata, banyak perkara baharu diperoleh bagi memajukan gerakan koperasi di negara ini.

“Terima kasih kepada semua pihak kerana memberikan kerjasama terhadap program yang diadakan itu.“

“Melalui program begini ia berjaya mengeratkan hubungan baik antara pihak pengurusan koperasi di negara ini dengan ANGKASA,“ katanya.


BIMP-EAGA Mahu Mengeratkan Perkongsian Ekonomi


LHDN Santuni Petugas Barisan Hadapan dan Masyarakat Semporna

Semporna, Sabah – Menjunjung prinsip kemakmuran negara dinikmati bersama, Lembaga Hasil Dalam Negeri Malaysia (HASiL) melalui Kor Penyelaras Pasukan Beruniform (KPPU) melaksanakan Program Retreat 2.0 & CSR 3.0 KPPU HASiL Kasih Prihatin untuk menyantuni Pasukan Petugas Barisan Hadapan (ESSCOM dan Pasukan Polis Marin) serta penduduk di sekitar Madrasah Islamiah Kampung Pulau Mabul Semporna, Sabah pada 25 November 2022.

Program anjuran KPPU dengan kerjasama Pejabat Pengarah Negeri Sabah (PPNS) dan Cawangan HASiL Tawau membuktikan bahawa peranan dan tanggungjawab Keluarga HASiL tidak hanya terhad kepada mentadbir cukai langsung semata-mata, tetapi turut membantu masyarakat serta pasukan petugas barisan hadapan yang bertanggungjawab menjaga kedaulatan negara.

Program ini merupakan kesinambungan daripada Program CSR Hasil Kasih Prihatin yang telah diadakan sebelum ini dan pada kali ini sumbangan
yang telah disampaikan adalah seperti yang berikut:

KPPU HASiL juga telah dimaklumkan oleh pegawai bertugas ESSCOM di Pulau Bohey Dulang bahawa HASiL merupakan agensi pertama yang mengadakan CSR seumpama ini. Penyerahan sumbangan  disempurnakan oleh YBhg. Datuk Mohd Jaafar bin Embong, Timbalan Ketua Pegawai Eksekutif (Dasar) merangkap Komandan KPPU HASiL kepada YBrs. Ustaz Morshid bin Harun, Mudir Madrasah Islamiah Kampung Pulau Mabul Semporna, Sabah.

Turut hadir menyaksikan penyerahan di setiap sesi penyampaian CSR ialah Tuan Haji Hisham bin Rusli, Pengarah Jabatan Operasi Cukai merangkap Timbalan Komandan BOMBA HASiL, Tuan Fuad bin Ayob, Pengerusi WATANIAH HASiL, Tuan Haji Nasruddin bin Mat Nasir, Pengerusi BOMBA HASiL, Encik Mohamad Razli Mohamad Ali, Pengarah Cawangan Tawau, Tuan Mohamad Asri bin Mohamad Ali, Pengerusi CDERT HASiL, Tuan Haji Mohd Husni Mohd Noor, Pengerusi Persatuan Kebajikan Islam (PERKIS) Cyberjaya dan Encik Zainal Nazim bin Zainal Abidin Wakil Koperasi HASiL (Kohasil).

YBhg. Datuk Mohd Jaafar bin Embong dalam ucapan beliau berkata, “HASiL amat komited meneruskan usaha menyantuni rakyat Malaysia dari segenap lapisan masyarakat melalui pelbagai bantuan melalui inisiatif tanggungjawab korporat sosial di samping membantu meringankan beban golongan masyarakat B40 serta melahirkan warga kerja HASiL yang prihatin. Pada masa yang sama, HASiL sentiasa akan melaksanakan fungsi dan peranannya secara adil, profesional dan berintegriti sekali gus meningkatkan kutipan cukai negara agar hasilnya akan dapat dinikmati oleh segenap lapisan masyarakat di Malaysia.“

Pelaksanaan serta penganjuran berterusan program seperti ini merupakan tanda sokongan padu HASiL kepada pembangunan modal insan, termasuklah kepada masyarakat luar bandar dan  merupakan satu pendekatan strategik HASiL untuk mendekatkan diri kepada masyarakat. Adalah diharapkan agar program CSR seperti ini sedikit sebanyak dapat membantu Pasukan Petugas Barisan Hadapan yang sentiasa komited berkorban menjaga kedaulatan negara selain dapat meringankan beban bagi golongan yang kurang bernasib baik.


Inflasi Malaysia Turun kepada 4.0% pada Oktober 2022

Untuk mendapatkan maklumat terkini, ikuti kami melalui Telegram


Martabatkan Bahasa Melayu sebagai Bahasa Ekonomi Negara

Kuala Lumpur − Secara realitinya, apabila negara berkembang pesat, bahasanya juga akan berkembang dengan pesat. Hal ini membuktikan bahawa sesuatu bahasa yang digunakan di sesebuah negara itu berkait rapat dengan kemajuan sesebuah negara di samping mempunyai nilai ekonominya tersendiri.

Menurut Prof. Dr. Zafir Khan Mohamed Makhbul, iaitu Dekan, UKM-Graduate School of Business, Universiti Kebangsaan Malaysia, zaman silam telah membuktikan bahawa bahasa Melayu mencapai tahap kesempurnaan yang amat tinggi dan digunakan dalam pelbagai domain, kehidupan bermasyarakat, pentadbiran negara mahupun urusan ekonomi dan perniagaan. Hal tersebut membuktikan bahawa kegemilangan bahasa Melayu dalam bidang ekonomi dan perniagaan sudah tercatat dalam sejarah sejak dahulu kala.

Katanya lagi, bahasa Melayu terbukti berjaya menjadi lingua franca sejak zaman-berzaman. Hal ini turut disokong oleh Prof. Datuk Seri Dr. Awang Sariyan, iaitu Pengerusi Lembaga Pengelola, Dewan Bahasa dan Pustaka, bahawa bahasa Melayu memiliki martabat yang besar dalam bidang ekonomi dan perniagaan sejak zaman Kesultanan Melayu Melaka. Warkah-warkah lama yang bertulisan Jawi membuktikan adanya aktiviti perdagangan di Alam Melayu. Hal ini membuktikan bahawa bahasa Melayu mempunyai nilai ekonomi sejak zaman dahulu lagi.

Dalam usaha memartabatkan bahasa Melayu dan menjadikan bahasa Melayu sebagai bahasa ekonomi negara, hasil penyelidikan para cendekiawan tidak semestinya ditulis dalam bahasa Inggeris. Mereka seharusnya memperbanyak hasil penulisan dalam bahasa Melayu.

Tambah beliau, antara pelan strategik utama DBP termasuklah untuk menjadikan bahasa Melayu sebagai bahasa ekonomi dan hal ini patut diketengahkan dan diambil cakna oleh semua golongan masyarakat.

Antara cabaran yang menjadikan bahasa Melayu sebagai bahasa ekonomi negara termasuklah kecenderungan ekonomi negara ke arah perindustrian yang menyebabkan peningkatan kemasukan organisasi multinasional ke Malaysia. Fenomena ini adalah antara faktor yang menenggelamkan fungsi bahasa Melayu sebagai bahasa perniagaan kerana digantikan dengan bahasa Inggeris.

Tambahnya lagi, rakyat perlu menguasai bahasa Inggeris tetapi pada masa yang sama mereka perlu mempertahankan dan memartabatkan bahasa Melayu. Keadaan ini akhirnya membawa kepada satu kekeliruan dan keraguan kepada masyarakat. Situasi tersebut semakin memburuk sementelah sektor ekonomi negara kini mula dikuasai oleh orang luar atau bangsa asing. Hal ini menjadikan bahasa Inggeris semakin kuat dan sedikit banyak mempengaruhi kedudukan bahasa Melayu

Sehubungan dengan itu, nilai ekonomi bahasa Melayu boleh dikembalikan dengan adanya usaha yang giat dalam penggunaan bahasa Melayu dalam kalangan masyarakat tidak kira di mana-mana sahaja termasuklah di pasar, gedung beli-belah dan hotel. Aktiviti perniagaan runcit dan apa-apa urusan perbankan juga perlu menggunakan bahasa Melayu.

Demikianlah penerangan menarik daripada Prof. Dr. Zafir Khan Mohamed Makhbul, yang juga seorang tokoh ekonomi yang sedang giat mengembangkan bahasa Melayu, selaku ahli panel dalam rancangan “Lidah Rakyat: Bahasa Melayu Bahasa Ekonomi”. Manakala Prof. Datuk Seri Dr. Awang Sariyan pula bertindak selaku moderator menerusi Studio Siaran Langsung Media Sosial DBP yang bersiaran pada pukul 9.00 malam tadi.


BNM Memaklumkan Bahawa Aset Rizab Rasmi Malaysia Berjumlah USD105.23 Bilion pada Akhir Oktober


Gaji Eksekutif dan Bukan Eksekutif Dijangka Naik 5.4% pada Tahun 2023


Potensi Industri Kendereaan Rekreasi di Malaysia


Kadar Dividen TH Diunjurkan 2.75% Hingga 3.10% pada Tahun 2022


MITI Menggariskan Tiga Keutamaan Utama bagi Menghadapi Kelembapan Ekonomi Global 2023


LGM Memaklumkan bahawa Insentif Pengeluaran Getah Pekebun Kecil Diaktifkan


BNM Mengambil Langkah untuk Menstabilkan Kadar Antara Bank bagi Jangka Pendek


Pesta Buku Antarabangsa Selangor Mendapat Sambutan yang Menggalakkan

Shah Alam – Pesta Buku Antarabangsa Selangor mendapat sambutan yang menggalakkan daripada segenap lapisan masyarakat. Pesta buku ini disertai oleh pelbagai pempamer yang terdiri daripada penerbit buku dan penulis buku dari dalam dan luar negara, penerbit mandiri,  agensi kerajaan, anak syarikat negeri, sekolah tadika, Early Intervention Program dan lain-lain pempamer. Pesta Buku Antarabangsa Selangor kali ini menghimpunkan lebih 200 pempamer dan lebih 300 reruai.

Pesta buku ini telah dilihat menjadi salah satu titik untuk memulihkan semula industri perbukuan negara yang terkesan dengan pandemik COVID-19. Pesta buku itu dianjurkan oleh  kerajaan negeri Selangor manakala Perbadanan Perpustakaan Awam Selangor bertindak selaku urusetia program. Urusetia Pesta Buku Antarabangsa Selangor, Puan Norelmin Sapuan menyatakan bahawa Pesta Buku Antarabangsa Selangor telah merekodkan seramai 150 ribu pengunjung.

Tambah beliau, pesta buku kali ini juga disertai oleh penerbit dari China, Singapura dan Indonesia. Selain itu, felo dari negara North Macedonia, Mesir, United Kingdom, Korea Selatan, Turkiye dan Indonesia menawarkan peluang kepada penerbit tempatan untuk bekerjasama dengan mereka untuk menembusi pasaran antarabangsa. Beliau menambah sambutan pada tahun ini lebih baik dari tahun lepas. Selain itu, pesta buku itu juga menyediakan kemudahan kawasan dan program khusus kepada ibu bapa dan kanak-kanak dan disusun dengan pelbagai pengisian yang bermanfaat.

Pempamer juga meluahkan perasaan yang gembira tentang hasil jualan yang memberangsangkan. Salah seorang pengunjung, Muhammad Irfan Jalil yang juga merupakan penuntut Universiti Teknologi Mara (UiTM), meluahkan keterujaannya kerana dapat membeli bahan bacaan yang berkualiti. Tambahnya lagi, penganjuran pesta buku seperti ini perlu kerap diadakan untuk memudahkan masyarakat bagi membeli bahan bacaan.

Selain itu, pengajuran pesta buku seperti ini juga boleh minat membaca dalam kalangan masyarakat. Pesta Buku Antarabangsa Selangor bermula dari 1 Disember sehingga 11 Disember 2022.


Malaysia Berjaya Menarik Pelaburan Sebanyak RM193.7 Bilion


HASiL Maklumkan Tarikh Akhir Penerimaan Bayaran Cukai Tahun 2022

Kuala Lumpur – Sebagai usaha meningkatkan perkhidmatan berkualiti kepada pelanggan, Lembaga Hasil Dalam Negeri Malaysia (HASiL) sedang dalam proses menaik taraf sistem dalaman yang dijangka selesai sepenuhnya pada 1 Januari 2023. Bagi kelancaran proses ini beberapa saluran bayaran akan ditutup untuk sementara waktu, justeru tarikh akhir penerimaan bayaran cukai bagi saluran bayaran yang terlibat dengan penutupan tersebut adalah seperti yang berikut:

(i) Bayaran di kaunter pusat bayaran HASiL (Semenanjung/Sabah/Sarawak) 30 Disember 2022 (Jumaat) (mengikut masa operasi kaunter semasa)

(ii) Terminal kad kredit/Debit di kaunter pusat bayaran HASiLÂ  (Semenanjung/Sabah/Sarawak) 30 Disember 2022 (Jumaat) (mengikut masa operasi kaunter semasa)

(iii) Bayaran melalui FPX-ByrHASiL 28 Disember 2022 (Rabu). Ditutup bermula 29 Disember 2022, pada pukul 12.01 tengah hari.

(iv) Sistem e-TT. Ditutup bermula 29 Disember 2022, pada pukul 12.01 tengah hari.

(v) Bayaran di bank komersial yang dilantik oleh HASiL. Tidak terlibat dan akan beroperasi seperti biasa.

(vi) Bayaran di kaunter Pos Malaysia. Tidak terlibat dan akan beroperasi seperti biasa.

Perkhidmatan FPX-ByrHASiL yang ditutup sementara akan mula dibuka semula pada 1 Januari 2023, manakala bayaran menggunakan Nombor VA melalui janaan di Sistem e-TT hanya boleh dibuat bermula 3 Januari 2023 pada pukul 8.00 pagi.

Untuk maklumat lanjut berkenaan perkhidmatan bayaran yang disediakan,
pembayar cukai boleh merujuk portal rasmi HASiL menerusi:

(i) Perkhidmatan > individu > kitaran cukai individu > bayaran atau;

(ii) Perkhidmatan > syarikat > pembayaran cukai syarikat > kaedah pembayaran.

Sebarang pertanyaan serta maklum balas berkaitan boleh dimajukan melalui:

(i) Hasil Care Line di talian 03-8911 1000 / 603-8911 1100 (Luar Negara);

(iii) Borang Maklum Balas di portal rasmi HASiL di pautan pantas.


Frasa Nama: “Mutiara Kata” atau “Kata Mutiara”

Untuk mendapatkan maklumat terkini, ikuti kami melalui Telegram

Frasa yang manakah yang betul antara mutiara kata dengan kata mutiara?


Industri Agropelancongan Perlis Mempunyai Potensi Besar untuk Menarik Pelancong

Padang Besar – Raja Perlis, Duli Yang Maha Mulia (DYMM), Tuanku Syed Sirajuddin Jamalullail berkenan berangkat mengadakan lawatan ke Superfruits Valley di Chuping. Keberangkatan tiba baginda disambut oleh Robin Lim yang merupakan Pengarah Urusan Syarikat Fig Direct yang mengusahakan ladang tersebut.

Antara tanaman utama yang ditanam di sekitar ladang berkeluasan 50 hektar itu ialah buah tin, buah gac, lemon dan markisa. Ladang itu juga menjadi salah satu destinasi agropelancongan yang menarik untuk dikunjungi oleh pelancong.

Sempena keberangkatan Duli Yang Teramat Mulia Tuanku Raja, Robin telah memberikan taklimat tentang produk dan inisiatif yang dilakukan oleh syarikatnya bagi memajukan industri pertanian dan agropelancongan di Perlis.


Kebimbangan Permintaan Cetus Kemerosotan Harga Minyak


Johor Menjadi Destinasi Utama Pelabur


Malaysia Merekodkan Peningkatan Perdagangan 15.6% pada November 2022

MITI menambah bahawa nilai eksport telah meningkat sebanyak 15.6% kepada RM130.24 bilion manakala import dan lebihan dagangan juga meningkat sebanyak 15.6% masing-masing kepada RM107.93 bilion dan RM22.3 bilion. Selain itu, eksport ke rakan dagang utama khususnya ASEAN, Amerika Syarikat (AS), Kesatuan Eropah (EU) dan Jepun juga merekodkan pertumbuhan dua digit. Lebihan dagangan telah meningkat sebanyak 23.5% manakala perdagangan, eksport dan import masing-masing berkurangan sebanyak 2.8%, 1% dan 4.9% berbanding Oktober 2022.

MITI juga memaklumkan bahawa tempoh Januari hingga November 2022 telah menyaksikan perdagangan berkembang sebanyak 29.9% kepada RM2.613 trilion berbanding tempoh sama tahun lepas. Nilai eksport turut meningkat 27.2% kepada RM1.42 trilion dan nilai import naik 33.3% kepada RM1.193 trilion manakala lebihan dagangan pula menokok 2.6% kepada RM227.89 bilion. Perdagangan, eksport, import dan lebihan dagangan juga telah mencatat nilai tertinggi bagi tempoh ini.


HASiL Teruskan Misi Bantuan Banjir

Kuantan – Lembaga Hasil Dalam Negeri Malaysia (HASiL) melalui Skuad Sukarelawan Banjir HASiL Peringkat Negeri Pahang meneruskan kesinambungan Program Tanggungjawab Sosial Korporat (CSR) dengan menyantuni kakitangan HASiL Cawangan Kuantan yang terkesan dengan bencana banjir yang melanda baru-baru ini.

Sebanyak 19 orang pegawai dan staf daripada Skuad Sukarelawan Banjir HASiL terlibat dengan memfokuskan Misi Bantuan (Pembersihan) secara gotong-royong melibatkan rumah Encik Wan Muhammad Azizi bin Wan Yahya dan Puan Rohayu binti Abdullah di Kampung Alor Ladang, Beserah, Kuantan.

Selain aktiviti pembersihan yang dijalankan pada 20 Disember 2022 itu, kakitangan HASiL yang terjejas banjir, turut menerima sumbangan bakul makanan daripada HASiL bagi meringankan beban yang ditanggung oleh mereka.

Skuad Sukarelawan Banjir HASiL diwujudkan untuk menghulurkan bantuan yang diperlukan oleh mangsa banjir, khususnya dalam kalangan kakitangan HASiL di seluruh negara. Usaha ini bukan sahaja bertujuan menampilkan HASiL sebagai sebuah organisasi yang prihatin, malah usaha ini juga bagi memastikan hubungan kakitangan HASiL sentiasa erat.